text:
I-Ajax iqinisekise ngokubuya kukaKhenyeza
2013-01-31 10:03
Cape Town - Iqembu i-Ajax Cape Town seliqinisekise ngokubuya kukaMabhuti Khenyeza kanye noLance Davids, kubika iKickOff.com.
Ama-Urban Warriors aveze nezindaba ngo-Abia Nale, obolekiswe yiKaizer Chiefs, izinyanga eziyisithupha.
UDavids yena wadlalela i-Ajax phakathi kuka-2009/10, washaya amagoli amahlanu emidlalweni engu-24.
Njengoba ejoyina iqembu ubuya kwi-Lierse SK, yaseBelgium, nebimshikishisa ibhentshi.
UKhenyeza yena wake wabonakala eqenjini phakathi kuka-2008/09, kanti washiya i-Ajax engumshayi magoli ohamba phambili eqenjini.
Ubuyela kwi-Ajax nje, uphambana noBradley Grobler yena ozoya eqenjini iSupersport United.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


c: text/html

text:
Kushone usana unina edakiwe
2012-11-05 12:29
Tiyeni Jeranji, Daily Sun
Johannesburg - UNonkonzo Thombe watshela omakhelwane ukuthi usekhethe ukuqalela amaholidi kaDesemba manje ngokuthi aphuze utshwala, kodwa lokho kuphenduke umshophi.
Ngesikhathi ebuyela emzini wakhe wayedakwe kakhulu, nakuba kunjalo waqhubeka nokuncelisa ingane yakhe enenyanga eyodwa izelwe.
Wayihlohla ibele emlonyeni wazumeka.
Kuthe uma esevuka ngoMgqibelo, ingane yayisithule.
Iphephandaba iDaily Sun livakashela lomama wengane oneminyaka engu-32 ubudala ongowasemijondolo yaseKosovo ngaseSamora Machel eWestern Cape egcwele ukuzisola.
“Bengidakiwe ngazumeka," kusho yena.
“Ngimncelise kwaze kweqa, waxhileka. Izindebe zakhe bezimnyama futhi igazi beliphuma ngamakhala. Ebanda qa.”
Umemezile efuna usizo kodwa akukho ebesekungenziwa.
"Ngifisa sengathi kungathiwa ngiyaphupha, ngivuke ingekho yonke le nto. Ngiyazisola ngalokhu okwenzekile."
UNonkonzo uyakuphika ukuthi uyisidakwa. Kodwa omakhelwane bathi ulala kubona.
- Landela
IzindabaNews24 kuTwitter
- Thola
ezinye izindaba zeDaily Sun kumakhalekhukhwini wakho
- Thola
izindaba zeDaily Sun kuFacebook
- Daily Sun

robotstxt: allowed

filter: keep


text:
Baphihliza kwasani eDe DoornsComment on this story
INTATHELI YESOLEZWE
KUshaywe ngamatshe imoto yezintatheli zakwaSABC ngabasebenzi basemapulazini abatelekile eDe Doorns, eWestern Cape, ngoMsombuluko.
Abezindaba zomsakazo iSABC babike ukuthi ithimba labo beliphonsa imibuzo abasebenzi abatelekile eStofland ngesikhathi liqhululwa ngamatshe.
Isithombe semoto yabo eshayeke emawindini angemuva ibifakwe enkundleni yezokuxhumana iTwitter.
Abekho abalimalile kulesi sigameko.
Ngeledlule enye imoto yezintatheli zeCape Times, iphephandaba elinguzakwabo weSolezwe, ingqongqiswe ngomlilo ngabatelekile.
Phambilini amaphoyisa athe kuhlaselwe amanye amaphoyisa abehamba ngezinyawo eqaphe isimo kule ndawo ngoMsombuluko ekuseni.
UWarrant Officer November Filander uthe amaphoyisa ahlaselwe ngezikhathi zawo-3 ekuseni.
“Ngitshelwe ukuthi amaphoyisa esehlaselwa aphindisele ngokusebenzisa ama-stun grenade, hhayi izinhlamvu zenjoloba, ukuhlakaza isixuku,” kusho uFilander.
Kuboshwe abathathu kwabatelekile ngecala lokudala uthuthuva emphakathini. Oyedwa wabo usolwa nangokutholakala nensangu.
“Emapulazini okutelekwe kuwo kusathule okwamanje, amaphoyisa asiqaphe ngelokhozi isimo kuwo,” kusho uFilander.
Abasebenzi basemapulazini eDe Doorns bafuna ukunyuselwa amaholo asuke ku-R69 ngosuku aye ku-R150 ngosuku.
Isiteleka saqala ngo-Agasti 27 samiswa ngoDisemba 4.
Siqale kabusha ngoLwesithathu.
Selokhu lesi siteleka siqale kabusha, le ndawo iDe Doorns ibe nezehlakalo zodlame kutholana phezulu amaphoyisa nabasebenzi abatelekile.
NgoMgqibelo ekuseni kudunwe iloli lashiswa.
Babalelwa ku-125 abantu ababoshiwe phakathi kukaLwesithathu neSonto ngamacala okudala udlame emphakathini.
Abe-Commission for Conciliation, Mediation and Arbitration (CCMA) bathe bazongenelela kulesi siteleka ukuzama ukuxazulula lesi simo.
“Sithe siyazinikela ekusizeni. Sethemba ukuthi zombili izinhlaka zizosivumela ukuba singenelele,” kusho uNksz Nerine Kahn onguMqondisi oMkhulu kwaCCMA eWestern Cape.
Uthe njengeCCMA, banelungelo lokwenza isivumelwano sesikhashana nezinhlaka ezithintekayo ngesikhathi kusalindwe kuphume isinqumo ngezingxoxo zamaholo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Ugcine esemisiwe owamaHawksComment on this story
SIMPHIWE NDWANDWE
neSAPA
UGCINE emisiwe emsebenzini izolo okhulumela uphiko oluzimele lwabaphenyi ngaphansi kwe-SAPS ama-Hawks, uMcIntosh Polela kulandela ukuphawula kwakhe enkundleni yezokuxhumana i-Twitter ngendlela eyachazwa ngokuthi ikhombisa ukudelela umculi uMolemo “Jub Jub” Maarohanye futhi ibukela phansi isikhundla asiphethe.
Umiswe izolo kodwa abaphathi bamaphoyisa behlulekile ukuchaza ukuthi umisweleni.
UBrigadier Phuti Setati, wamaHawks, uthe lolu daba ngolwangaphakathi ngakho ngeke baze badedele iminininmgwane eminingi.
Walile futhi ukuphawula ngombiko ophume ephephandabeni laseGoli, iBeeld, elibhale ukuthi ukumiswa kukaPolela kuqondene ngqo nomlayezo weTwitter lapho ayehlekisa ngomculi uJub Jub ngemuva kokulahlwa ngamacala okubulala.
Ngesikhathi Isolezwe lithinta uPolela izolo ntambama ubuze intatheli ukuthi emsebenzini wayo ziyakhulunywa yini izinto zangaphakathi nabantu bangaphandle.
Ngesikhathi etshelwa ukuthi ukumiswa kwakhe kuyadinga ukwaziwa wumphakathi ngenxa yokuthi usebenzela isikhungo sikahulumeni, uvele wavalelisa isigubhukane maqede wavala ucingo engacacisanga ukuthi kanti ngempela yini lena eyenze wamiswa.
UPolela wabhala kwi-Twitter ngemuva kokuphuma kwesigwebo lapho ayebika khona ukuthi uJub Jub uzoqeda ubusuku bakhe bokuqala ejele, wenqatshelwe ibheyili ngemuva kokulahlwa ngamacala okubulala, ukuzama ukubulala nokushayela edle izidakamizwa.
Ngemuva kwesikhashana uPolela wabuye waqubuka futhi kwiTwitter lapho wabhala wathi: “Ngethemba ukuthi abalandeli bakaJub Jub bamnikeze ujeke kaVaselina ukuze awuphathe ejele.”
Wabuye waxolisa uPolela ngokubhala lokhu kwiTwitter wathi ubezikhulumela nje engaqondile ukuhlukumeza abathile. Ngemuva kwezinsuku ezimbalwa kwabuye kwaqubuka abakwa-Nando’s ngesikhangiso sabo lapho babesebenzisa okwashiwo nguPolela ukudayisa imikhiqizo yabo.
UPolela waqashwa ngemuva kokuhlala isikhashana engasebenzi kulandela ukuphuma kwakhe kwa-SABC kanti phambilini wayesebenza e-eNews osekuyi-eNCA esakazela namazwe angaphandle.
Usanda kubhala incwadi egeqa amagula ngempilo yakhe noyise ethi My Father My Monster.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Balala esikoleni abafuna ukuphasa
2012-11-06 10:01
Johannesburg – Abafundi abazimisele ngokuthi baphumelele umatikuletsheni wabo bathi sebencamela ukuhlala ngaphakathi esikoleni, emini amagumbi bafundele kuwo kuthi ebusuku abe amagumbi okulala.
UZiphindiwe Mbasa, 18, wasesikoleni iDumsi Senior Secondary School ngaseNtabankulu, e-Eastern Cape, uthi bengabafundi abafuni ukulahlekelwa yisikhathi, uthe bazimisele ngokwenyusa isibalo sokuphasa sifike ku-90%.
Balinganiselwa ku-225 abafundi baka-matric abaqale ukuhlala esikoleni kusukela ngenyanga ka-Okthoba.
Laba batshele iphephandaba iDaily Sun bathi bazama ukuqeda isihlava sokufeyila esibonakale eminyakeni eyisihlanu eyedlule.
Uthishanhloko uSiyabulela Mbixane naye ukushayele ihlombe ukwenza kwabafundi.
“Sikholwa wukuthi abafundi abasitholanga isikhathi esanele sokufunda kusukela kwaqala unyaka. Nathi sidele isikhathi sethu, sisebenzisana nabo kulo mbono wokuhlala esikoleni, siyabasiza la bedinga khona usizo, bafunda kuze kushaye u-21:00,” kusho uMbixane.
Abafundi bakhokha u-R100 ngenyanga, bekhokhela ukudla baphinde bakhiphe no-R500 oya kubazali ababagadayo ebusuku.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Thola
ezinye izindaba zeDaily Sun kumakhalekhukhwini wakho
- Thola
izindaba zeDaily Sun kuFacebook
- Daily Sun


text:
Asikatholwa isidumbu somfana ominzile
2012-12-28 08:51
Johannesburg - Azikatholwa izinsalela zesidumbu somfana oneminyaka engu-15 ubudala nowahlaselwa ushaka ePort St
Johns, e-Eastern Cape ngoKhisimusi, kusho amaphoyisa.
“Sisathole ibhulukwe kuphela,” kusho uCaptain Mduduzi Godlwana.
Uthi lo mfana wayebhukuda ngaphambidlana kwabanye abafana eSecond Beach ngesikhathi ehlangabezana nalo mshophi.
Abatshuzi bakholwa ukuthi isidumbu salo mfana singaphansi kwamadwala ambozwe wulwandle.
- Landela
IzindabaNews24 kuTwitter
- SAPA


text:
Zimkhalele ‘olahle’ ingane erenki lina izuluComment on this story
BAWINILE NGCOBO
ULALE ebaliwe izolo owesifazane oneminyaka engu-25 oshiye ingane yakhe erenki yamatekisi aseNdwedwe emgwaqweni uPrince Edward, eThekwini.
Okhulumela amaphoyisa eThekwini, uCaptain Khephu Ndlovu, uthe lo wesifazane ubonwe ngomama abadayisa ematafuleni kule renki eshiya le ngane enonyaka owodwa emvuleni wahamba.
“Labo mama bathathe le ngane bayiletha esiteshini samaphoyisa base bethi ngoba bayamazi, bazokwazi ukukhombisa amaphoyisa uma bembona,” kuchaza uNdlovu.
Uthe amaphoyisa abe esehamba nalabo mama nangempela lo wesifazane watholakala, wabe eseboshwa njalo.
“Ngesikhathi eboshwa uthe ingane ubengayilahli kodwa ubezobuye ayithathe. Okuxakayo ukuthi akekho umuntu ayishiye kuye uvele wayibeka phansi nje kule mvula ebina kangaka,” kusho uNdlovu.
UNdlovu uthe le ngane itholwe isimanzi ngoba ivele yashiywa nje eceleni komgwaqo, endaweni evulekile.
“Ingane izogcinwa emaphoyiseni ngoba sisazoya kobheka ukuthi lo wesifazane unalo yini ikhaya eliqondile, abazali nezihlobo zikhona yini. Sizobheka ukuthi uma bekhona baphila impilo enjani bangakwazi yini ukunakekela ingane,” kuchaza uNdlovu.
Uthe uma kuwukuthi akanalo ikhaya eliqondile nabantu abangagada ingane, izobe isiyiswa endaweni okugcinwa kuyo izingane.
Lo wesifazane uzovela enkantolo namuhla ngecala lokulahla ingane.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kusulwe isikweletu seGuinea
2012-09-27 14:05
Conakry - Isikweletu esingaphezu kuka-$2.1 billion ebesikweletwa yiGuinea sicishiwe nokuzokwenza leli lizwe lithole ukuphefumula ngemuva kokumpintsheka iminyaka.
Isikweletu lesi kuthiwa besilokhu sikhula njengoba izwe beliphethwe ngondlovukayiphikiswa isikhathi eside.
Izwe leli liphumelele ekutheni lingene ohlelweni lwe-International Monetory Fund kanjalo neWorld Bank, olulekelela amazwe athwele kanzima.
Isinqumo sokwelekelela iGuinea kulesi sikweletu, simenyezelwe ngabe-IMF neWorld Bank ngoLwesithathu.
"Lokhu kuzosiza iGuinea ikwazi ukuziphilisa ngezokumbiwa phansi," kusho usomnotho u-Ansoumane Camara.
Kuthiwa izinkinga zezwe zagqama ngesikhathi kubusa uLansana Conte, owaphangalala ngo-2008, izwe liye okhethweni lokuqala lwentando yeningi ngonyaka ka-2010.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Umdwebo wawungithuka - Zuma
2012-12-14 14:03
Johannesburg - UMengameli Jacob Zuma uchaze umdwebo kaBrett Murray, iThe Spear, owawuveza ubuntu bakhe bungaphandle, njengento engahlukile nokumchapha ngenhlamba.
UZuma ubekhuluma neThe Guardian enkulumweni ebithinta zonke izihloko ngeNingizimu Afrika.
Uthe abantu bakuleli banemibono eyehlukene ngalo mdwebo, nokwaholela ekutheni abalandeli bakhe bamashele eGoodman Gallery eGoli ngoMeyi ukuyozwakalisa ilaka labo ngawo.
Ababhikishi ababili bangena ngendlov'iyangena kule ndawo yokubukisa ngemidwebo, bawucekela phansi.
"Kunabantu abacabanga ngendlela ehlukile. Angiboni ukuthi kungenzeka ukuthi abantu bezwe bacabange noma benze ngendlela eyodwa."
"Ngabona inhlamba yodwa kulo mdwebo," kuqhuba uZuma.
"Uma uzama ukuveza umuntu othile, kwenze ngendlela enambithekayo. Iningi labantu aliwuthandanga lo mdwebo. Abanye baze bathi awusizi ekulweni nokucwasa ngokwebala kuleli."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Izambane
Izambane uhlobo lomfino omila phansi komhlabathi. Linekhasi elinsundu kodwa lona linombala omhlophe ngaphakathi. Lidliwa abantu kanye nezilwane. Izambane lidume kakhulu ngokuba yindawo yokutholakala kwamavithamina namaminerali ngobuningi bawo. Izambane elilodwa nje lilingene lingakunika imakhaneziyamu (Magnesium), esiza kakhulu ekuqiniseni ikakhulukazi amathambo; i-Ayoni (Iron) yona ingumqondisi wokuhanjiswa kwe-Oksijini (oxygen), isiza ukuba i-Oksijini ihambe ngokushesha futhi nangobuningi.
Izambane liphekwa ngezindlela ezahlukene. Lingabiliswa ngamanzi nosawoti, noma liphekwe nesityulu (stew) senyama, noma liphekwe ku-Ovini ngomlilo wawo.


text:
Kuqiniswe idolo umndeni woboshwe emazweni
2013-01-11 09:01
Johannesburg - IPhini likaNgqongqoshe woMnyango wezangaPhandle uMarius Fransman uhambele umndeni kadokotela wakuleli oboshwe e-United Arab Emirates.
UFransman utshele umndeni ngezinhlelo zikahulumeni zokuzama ukusiza uCyril Karabus, kusho okhulumela uMnyango uClayson Monyela, esitatimendeni.
"Iphini likangqongqoshe lazise lo mndeni ukuthi uhulumeni wenza konke okusemandleni ukuqinisekisa ukuthi icala likaKarabus, lithethwa ngokuyikho."
UKarabus ubhekene necala lokubulala nelokuba namaphepha omgunyathi, lona usolwa ngokufa kwentombazane eyabe iguliswa wumdlavuza ophathelene negazi iLeukaemia, neyashona ngo-2002.
Ngesikhathi lo dokotela esebenza esibhedlela iSheikh Khalifa Medical Centre, e-Abu Dhabi, wahlinza intombazane eneminyaka emithathu ubudala, ngemuva kwalokho yashona.
Wamiswa iminyaka emithathu ekutheni aqhubeke nomsebenzi, waphinda wayalelwa ukuthi ahlawule umndeni.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuhengwe owabulala eSaudi Arabia
2013-02-12 14:02
Ritadh - Owesilisa waseSaudi Arabia ushumpulwe ikhanda ngoLwesibili esifundeni i-Aseer ngemuva kokulahlwa yicala lokubulala, kusho uMnyango wezangaPhakathi.
UMohammed al-Qahtani wadubula wabulala uMueed al-Qahtani ngesikhathi kuqubuka ingxabano.
Ukuhengwa kwalo wesilisa kubeka ku-11 inani labantu asebenikezwe isigwebo sentambo eSaudi Arabia nonyaka.
Ngo-2012, leli lizwe lahenga abantu abangu-76, ngokombiko wezibalo ze-AFP.
Kodwa iHuman Rights Watch, nezinze eMelika ithi isibalo simi ku-69.
Ukudlwengula, ukubulala, ukugqekeza kuhlonyiwe, ukushushumbisa izidakamizwa ngamanye amacala anomvuzo wokufa eSaudi Arabia.
- Landela
IzindabaNews24 kuTwitter
- Sapa - AFP


text:
Abantu babazi kahle nge-etolling - Sanral
2012-11-27 14:02
Pretoria - Zonke izinhlaka zomphakathi ezimele abashayeli bezimoto baseGauteng, zabe zazi ngohlelo lwe-etolling, kusho ubufakazi eNkantolo eNkulu ePitoli, ngoLwesibili.
"Izinhlangano zomphakathi zazazi ukuthi kuqhubekani futhi zabatshela abantu ezibamele ngalokho. Babazi kahle kuthi yini eyabe izolandela," kusho uDavid Unterhalter, omele iSA National Roads Agency Limited (Sanral).
"Babethule iminyaka bebukela, bebona kulungiswa imigwaqo....akekho nje kubo owazixaka."
INkantolo yoMthethosisekelo isichithile isicelo sezihlangano sokuthi kumiswe uhlelo lwe-etolling, nokho-ke iNkantolo eNkulu yona iyaqhubeka nokulalela izethulo ngalo lolu daba.
U-Unterhalter utshele inkantolo wathi akekho umuntu owake wabuza imibuzo ngesikhathi kulungiswa imigwaqo kulungiselelwa i-etolling, uthi abantu balinda kwaze kwenziwa isimemezelo ngoFebhuwari ka-2011.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Sekuhoxe ukaputeni weChippa
2012-11-02 10:32
Cape Town - Zibukeka zisekude ukuphela izinxushunxushu komakoti beligi iChippa United, ngemuva kokuthi umdlali wasemuva, uGift Sithole, esehoxile kwesokuba ngukaputeni weqembu.
I-United ibe sezindabeni kuleli sonto ngesikhathi iqoka umqeqeshi wesine kule sizini, ngemuva kokuxosha uRoger
Sikhakhane bafaka uFarouk Abrahams esikhaleni sakhe.
Abanye abaqeqeshi abake balunguza kuChilli Boys kule sizini ngoJulius Dube noManqoba Mngqithi, nabaxoshwa besadlale imidlalo emibili nje vo.
Ekhuluma nabeKickOff.com, uSithole ungene ezintangeni ngokuthi kungani eshiyile kulesi sikhundla, kodwa waqinisekisa ukuthi usezongenelwa nguVuyisile Ntombayithethi.
"Kuyiqiniso ukuthi angiseyena ukaputeni weChippa United," kusho uSithole. "Ngebhadi ngeke ngikwazi ukuveza isizathu zokuhoxa kwami. Ngizoqhubeka nokudlalela iqembu."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Asikaze sihlukane - uSenzo noPearl
2013-01-07 11:01
Johannesburg - IsiZulu sithi ubucu obuhle obuhamba ngabubili, kunjalo-ke nakuzo lezi zintandokazi zemidlalo ezigcawugcawu kumabonakude iGeneration neMuvhango, uThami Mngqolo noJo-Anne Reyneke.
Laba bobabili babukeka bengeswele lutho - bahle, bakhaliphile banamakhono kanye nothando.
Empeleni uthando lwabo seluqine kakhulu kunaphambilini futhi abanamahloni ukuluqhakambisa uma kunesidingo....kusho umbiko wephephabhuku iDrum.
UThami, 30, odlala indawo yesitabane uSenzo koweGenerations, akawasusi amehlo noma izandla kuJo-Anne, 24, odlala indawo kaPearl kuMuvhango.
Laba sebethandane iminyaka emihlanu, bathi abakaze nakancane bahlukane, kodwa abezindaba ababebhala abakuthandayo ngezimpilo zabo.
UThami umatasa udlalisa amasingili esithandwa sakhe uJo-Anne, bese ephubuka ethi: “Si-right, sijabulile konke kuhamba kahle."
"UThami ulunge okwangempela, ngonyaka owedlule ungifundise ukushayela. Ubengangithethisi nakancane noma angithukuthelele," kusho uReyneke.
- Thola lolu daba luphelele kuDrum
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kudliwe ezikanokusho kwaMpisaneComment on this story
INTATHELI YESOLEZWE
OMAKHELWANE baphume bama izixongololo bebukela ithimba loKlebe elibizwa nge-Anti-Corruption Task Team lishaqa izimoto zikanokusho zomndeni waseThekwini oyizinjinga ezithathwe emzini wazo eLa Lucia izolo ekuseni.
Umndeni wakwaMpisane ongomacaphuna kusale eThekwini usale nezimoto ezimbili kuphela izolo emuva kokudlelwa inqwaba yezimoto, indlu, nempahla yasendlini ngabethimba ngamaphoyisa ashaqe izimoto ezingu-62 sekuhlangene nezomsebenzi.
Intengo yomuzi ilinganiselwa ku-R80 million.
Phakathi kwezimoto ezithathiwe kubalwa i-Ferrari, ama-Rolls Royce amabili, ama-Porshe amabili , yi-Maserati, yi-Hummer ne-Dodge Ram ezithuthwe ngamaloli abeshaye ujenga ngaphandle komuzi wabo.
Intengo yezimoto ezishaqwe kwaMpisane ilinganiselwa ku-R25 million. Abantu abahamba ngalezi zimoto eNingizimu Afrika bayabalwa ngoba zibiza izigidi kanti noma uzithenga ufaka i-oda bese ulinda isikhathi esithile futhi nentengo yazo awukwazi ukutshelwa yona ungakalifaki i-oda lokwenza isiqiniseko sokuthi imoto uyayithenga.
IMaserati nje ibiza R3.5 million neFerrari ibiza kusuka ku R2.9 kuya ku-R3.9 million.
Lezi zimoto ngezikaMnuz Sbu Mpisane nenkosikazi yakhe, uShauwn, abangabanikazi benkampani eyenza imisebenzi eyehlukene iZikhulise Cleaning Maintenance and Transport CC.
Izimoto ezithathiwe zizogcinwa endaweni okubekwa kuyo izimoto enkampanini i-Ian Wyles Auctioneers. Ukushaqwa kwezimoto zakwaMpisane kudale amabongo komakhelwane nalabo abebedlula ngezimoto bebukela kuthathwa izimpahla abanye bebuzana ukuthi ngabe seziyathathwa futhi njengasekuqaleni.
Incwadi egunyaza ukuba kudliwe izimpahla zakwaMpisane ikhishwe yijaji leNkantolo eNkulu yaseMgungundlovu emva kophenyo olunzulu olwenziwe ngoKlebe mayelana nezinsolo zokuthi iZikhulise yasebenzisa imininingwane engekho emthethweni ngesikhathi ifaka amaphepha enhlanganweni yosonkontileka, i-Construction Industry Development Board (CIDB) ukuze kuvuleke iminyango yamathenda.
Ukwemukelwa kwemininingwane eyalethwa ngabakwaMpisane kule nhlangano kwadala ukuba bathole amathenda abalelwa ku-R140 million eminyangweni kahulumeni.
Incwadi yenkantolo igunyaza ukuba kudliwe impahla ebiza le mali yingakho kudliwe ngisho impahla yasendlini ngesikhathi kutheleka abe-Asset Forfeiture Unit.
Uma icala libalahla yonke le mpahla ingawela ezandleni zombuso. nakuba isinqumo sokuba kuthathwe izimpahla sikhishwe busululu emahhovisi eJaji, uMnuz Nkosinathi Chili kodwa uMpisane ubesebalinde esangweni lakwakhe abomthetho ngesikhathi betheleka ngabo-6 ekuseni izolo. UNkk Mpisane yena uhambe waziyela emsebenzini njengejwayelo kwasala ubaba wekhaya egade abebeqoqa izimpahla zakwakhe.
Abaphenyi abangene ngaphakathi emzini kaMpisane bebebabaza ubuhle bawo ngaphakathi besho nokusho ukuthi kunamakamelo amabili agcwele izicathulo zikaNkk Mpisane ezithe shaye emashalofini ambethe ubonda.
UNkk Mpisane uvela namuhla eNkantolo mayelana namacala athinta umkhonyovu wamathenda akhishwa iminyango ehlukene kahulumeni.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Siyenyuka esabashona ezikhukhuleni ePhilippines
2012-08-09 09:25
Manila - Silokhu senyukile isibalo sabantu abashona ezikhukhuleni eziqhubeka ezifundazweni ezisenhla nezwe iPhilippine, njengoba sesifinyelele ku-36, kusho izikhulu kuhulumeni.
Kunyamalele abantu abane, abanye abangu-14 balimele, kusho umbiko wamaphoyisa.
Abantu abangu-23 baminzile abanye abayisishiyagalolunye bashona ngesikhathi kuguguleka umhlabathi, lezi zikhukhula zihlonzwe njengezinkulu esike zabonakala kusukela ngonyaka ka-2009.
Abantu abangu-501 bashona ngesikhathi kuhlasela isishingishane uKetsana eManila.
– Landela IzindabaNews24 kuTwitter
(@IzindabaNews24).


text:
I-Sanco icikwe yisenzo sikaSexwaleComment on this story
INTATHELI YESOLEZWE
INHLANGANO yomphakathi iSouth African National Civic Organisation (Sanco) isisabise ngokuthi izokwenza konke okusemandleni ukuthi uNgqongqoshe wezokuHlaliswa kwabantu, uMnuz Tokyo Sexwale (osesithombeni), angabuyeli esikhundleni sakhe ngenxa yokuthula uma kudilizwa izindlu ezakhiwe emhlabeni kahulumeni eLenasia eGoli.
Okhulumela i-Sanco, uMnuz Dumisani Mthalane, uthe ukuthula kukaSexwale bakuqophile ezingqondweni zabo ngoba kuyabakhathaza.
Izindlu ezibalelwa ku-50 zadilizwa nguMnyango wezeZindlu eGauteng ngoNovemba 8 no-9. Umnyango wathi izindlu zakhiwe endaweni okufanele kwakhiwe kuyona izindlu zemixhaso.
UMthalane uthe ukuzithela ngabandayo kukaSexwale kukhombisa ukuthi uselahlekelwe wubuholi ayekade enabo phambilini.
Eqhubeka nokugxeka uSexwale uMthalane uthe uthule ngoba kuza ingqungquthela yokukhetha ubuholi eMangaung ngenyanga ezayo.
Uthe lokhu kufana nokuthi uthengise ngabantu bakuleli ngoba encenge ukuthi labo abafuna izikhundla eMangaung banganyatheleki amakhona.
Le nhlangano ibuye yakhwela yadilika kuNdunankulu waseGauteng, uNkk Nomvula Mokonyane, imgxeka ngokuthi naye uthengise ngabantu.
Ephendula ngesonto eledlule ngokudilizwa kwezindlu zabantu, uNkk Nomvula Mokonyane, uthe bakwenza lokhu ngoba babefuna ukuthumela umyalezo oshubile kulabo abadayisa umhlaba ngokungemthetho.
UMthalane uthe bayaphoxeka uma bebona i-ANC ithule cwaka eGoli ekubeni kwathunazwa amalungelo abantu ngokubhidlizwa kwemizi yabo.
Ukudilizwa kwezindlu kumisiwe kulandela ukuthi ikhomishini ebhekele amalungelo abantu ithole incwadi ephuthumayo eNkantolo eNkulu yaseGoli lapho kuvinjwe khona ukuthi kuqhutshekwe nokudilizwa kwemizi yabantu. Icala lizongena ngoLwesihlanu oluzayo kule nkantolo. Okhulumela uSexwale akathola-kalanga ukuze aphawule izolo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kubulawe oweqe esikoleni sokuthwasa
2012-12-20 14:52
Johannesburg - Amantombazane ayisithupha nabesifazane abane abasolwa ngokubulala owesifazane oweqe esikoleni sokuthwasa bavele eNkantolo yeMantshi yaseHartswater, eNorthern Cape ngoLwesine.
Leli cala libe selihlehliselwa uJanuwari 9, kusho okhulumela amaphoyisa uLieutenant Olebogeng Tawana.
La basolwa abayishumi -- amathwasa ayisishiyagalolunye nesangoma -- basolwa ngokubulala uGabaediwe Motsage, nowashaywa ngesitshwebhu wakhandwa ngamatshe washona ngoLwesibili.
UMotsage, 22, wayiswa kule ndawo ngoMsombuluko, weqa ngabo lobo busuku.
Leli qeqebana lase limjaha lamthola lambulala ngoba lithi uzokhipha izimfihlo.
- Landela
IzindabaNews24 kuTwitter
- SAPA


text:
Izigameko ezingu-126 zokudlwengula eDRC
2012-12-19 12:26
Geneva - Umqulu ohlanganiswe yi-United Nations uveze ukuthi kubikwe izigameko ezingu-126 zokudlwengula empumalanga neDemocratic Republic of Congo ngemuva kokubaleka kwamasosha nokwaholela ekutheni le ngxenye ibuswe ngamavukelambuso e-M23.
"Sekuboshwe amasosha ayisishiyagalolunye e-Armed Forces, amabili ngokudlwengula ayisikhombisa ngokudala uthuthuva emphakathini," kusho uMartin Nesirky, nokhulumela i-UN, ngoLwesibili eNew York.
Amasosha abalekela amaphekulazikhuni, nabe esethatha iGoma.
Kwabe sekuqalwa izingxoxo phakathi kwezihonga nohulumeni ukuzama ukuqeda lezi zibhelu, nokubikwa ukuthi zihamba ngonyawo lonwabu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa-DPA


text:
Uzimisele ngokubhala ngowamakhosi aKwaZuluComment on this story
LUNGI LANGA
UZIMISELE ngokubhala incwadi ngomlando wakwaZulu owesifazane osethole impumelelo ngenxa yothando lwakhe lwezomlando.
UNkk Thandazile Dlamini-Zungu (32) unesifiso sokubhala incwadi ngomlando waseMakhosini okuyindawo akhulele kuyo.
Emuva kokumfimfa kwamathemba okuthola umsebenzi ayewufisa, uthole ingqayizivele yethuba ngokuthi asebenze njengomunye wabantu abaxoxela abantu ngomlando (Tour Guide) wakwaZulu.
Uthe wayengazitsheli ukuthi ngelinye ilanga ithalente lakhe lokwazi ngomlando wangakubo lingambeka ethubeni lokuthi asebenze e-The Spirit of eMakhosini, Olundi, okungenye yezindawo ezivakashelwa abantu abafuna ukwazi kangcono ngomlando waKwaZulu namakhosi ayebusa khona.
Le ntokazi engeyokuzalwa Olundi itshengisa abantu indawo yasemakhosini ibaxoxele ngomlando wamakhosi.
Ngesikhathi esebenza kwesinye sezitolo zokudla eThekwini, wayebona engathi ngeke aphinde aphumelele.
“Ngiqede ukufunda ngangawuthola umsebenzi ebengiwufundele, ngase ngiziphonsa nje ngesikhathi ngithola umsebenzi wokudayisa esitolo sokudla. Ngithe uma ngibona ithuba lokungena ekuxoxeleni abantu ngomlando walapho engiphuma khona ngangabe ngisalidedela,” kusho uNkk Dlamini-Zungu.
Nguye ohamba nabantu abasuke bevakashele kuleya ndawo abatshengise ubuhle bayo aphinde abachazele ngemvelaphi yayo.
Uthe ubona impumelelo yakhe iyisibonelo sokuthi ungakwazi ukusebenzisa ulwazi oluncane onalo ukuze uzithuthukise.
“Ngangivele ngiwuthanda umlando kepha ngingazi ukuthi kunganamathuba avelayo adinga abantu abanolwazi ngawo. Kuthe uma kudingeka umuntu onolwazi lwawo ngabona ukuthi ngingakwazi ukuwenza lo msebenzi,” kuqhuba uNkk Dlamini-Zungu.
Unxuse intsha ukuthi ingakubukeli phansi okuncane ekwaziyo ngoba yikho okungayivulela amathuba.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Sisalokhu sisekhefini isikhulu soMnyango wezokuXhumana
2013-02-15 16:43
Johannesburg - Umqondisi Jikelele eMnyangweni wezokuXhumana uRosey Sekese, usalokhu esekhefini eliyisipesheli, kusho umbiko woMnyango ngoLwesihlanu.
"Udaba lomqondisi, wudaba lwangaphakathi, uGift Buthelezi uzoqhubeka nomsebenzi wokuba yibamba njengoba uSekese esasekhefini," kusho okhulumela uMnyango uSiyabulela Qoza.
USekese wayiswa elivini kusukela ngoJanuwari, ngalesi sikhathi uMnyango awukhiphanga mininingwano.
Oseqenjini leDemocratic Alliance uMarian Shinn, wathi uSekese wamiswa kulandela ukuthi edukise ikomidi loMnyango ngenkothileka yokusebenza kwakhe.
UShinn wathi uMnyango unesikhathi eside ungahambisi izinto ngendlela, wathi uhlala njalo ushintsha abaphathi nokwenza kungasebenzeki ngendlela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Lihlehlile elwakwaShembe
2013-02-04 16:43
Durban - Kuhlehlile eNkantolo eNkulu eThekwini ukulalelwa kwecala ekumele linqume ukuthi ngubani ofanele ukuhola ibandla lakwaShembe.
Ukulalelwa kwecala, akuqalanga ngendlela ebekulindeleke ukuthi kuqale ngayo njengoba abacwaningi balokho okubhalwe phansi, behlulekile ukunika inkantolo ubufakazi.
Ibandla iNazareth Baptist Church, laziwa ngokuthi yibandla lakwaShembe, langena ezinxhushuxhushwini ngesikhathi kukhothama umholi walo iNkosi uVimbeni Shembe, ngo-2011.
Indodana yeNkosi uMduduzi kanye nomzala wayo uVela Shembe, bobabili bafuna ukungena esihlalweni sobukhosi.
Ngokusho kwencwadi yefa, uVela nguye ekumele angene esikhaleni nokho abaholi bebandla bathi kumele kungene uMduduzi, nekunguye indodana.
UVela nguye owahambisa udaba enkantolo, icala lihlehlele uLwesibili.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
AbeTopTV bazama ukuzisimamisa ngocansi
2013-01-14 14:08
Cape Town - Inhlangano iFamily Policy Institute (FPI), ithembisa ukusukuma iphikisane nesiteshi sikamabonakude iTopTV, efake isicelo sokuba neziteshi ezintsha ezizosakaza udede ucansi.
Imizamo yeTopTv ingeyesibili, njengoba naphambilini yaphoxeka ngesikhathi ifake isicelo esifanayo, sakhatshwa ngabakwaSouth Africa's Broadcasting Regulator.
Kumanje lesi siteshi sibhekene nenkinga yezimali kanti ukufuna kwaso ukusakaza ucansi, kuyimizamo yokusimamisa isiteshi.
Izikhulu zeTopTV zihlela ukuthola imvume yokusakaza iziteshi iPlayboy TV, Desire TV kanjalo nePrivate Spice.
Abakwa-FPI sebecele abe-Independent
Communications Authority of South Africa ukuthi bachithe lesi sicelo.
Abantu baseNingizimu Afrika banezinsuku ezingu-21 kusukela kumhlaka-19 Disemba, ukuthi bahambise izethulo zabo ngokuvulwa kwalezi ziteshi zocansi.
Umnqamulajuqu wokuhanjiswa kwezethulo umhlaka-18 Januwari.
Abafuna ukwenza izethulo bangahambisa izethulo zabo kuNdondo Dube,
Broadcasting Licencing Unit, Licencing and Compliance Division, Block D,
Pinmill Farm, 164 Katherine Street, Sandton Johannesburg okanye bathumele ngesikhahlamezi ku-011 566
3200 noma bathumele i-email ku-pndube@icasa.org.za.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Channel24


text:
Kutholakale izidumbu zezingane efrijini
2013-01-28 08:11
Johannesburg - Zimkhalele owesifazane ngesikhathi kutholakala izidumbu ezimbili zezingane efrijini KwaMashu, enyakatho neTheku, kusho amaphoyisa aKwaZulu-Natal ngeSonto.
Izidumbu zengane enezinyanga ezine ubudala nebisanda kuzalwa zitholwe efrijini zihleli nenyama yenkukhu nenye yokudliwa ngoMgqibelo, kusho okhulumela amaphoyisa uColonel Vincent Mdunge.
Kuthiwa lo wesifazane ubenamakhaza angekho emthethweni abizwa ngeMabinda Funeral Services.
"Inkampani yawa yase iyadliwa, kodwa lo wesifazane kuthiwa ubelokhu eqhubeka nokwamukela izidumbu."
Amaphoyisa alunywe indlebe yizakhamuzi kwase kuyaphenywa.
Lona wesifazane ube eseyaboshwa wabekwa icala lokwephula umthetho iHuman Tissue Act.
Kulindeleke ukuthi avele eNkantolo yeMantshi yaseNtuzuma ngoMsombuluko.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Baya enkantolo abomkhonyovu wezimoto
2012-06-28 10:02
Durban - Ikhansela lendawo nendodana yalo bazovela enkantolo eMpangeni ngoLwesine ngezinsolo zebhizinisi lokuthengisa ngezimoto eliseThekwini, kubika iNewswatch.
Bangabakamuva ukuboshwa amalungu ethimba lamaphoyisa aseNanda.
Abanye abalisa bona bavalelwa esitokisini ngoMgqibelo kanti sebevelile eNkantolo yaMantshi yaseMpangeni.
Icala labo lahlehliselwa uMsombuluko.
UCaptain Thulani Zwane wamaphoyisa uthi amaphoyisa athole izimoto ezintshontshiwe eRichards Bay, eMpangeni, eMthunzini naKwaMbonambi.
"Ezingu-16 izimoto sezitholakele, zitholwa yiwona la malungu eSAPS abophe ikhansela nendodana yalo,” kusho uZwane.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kuphenywa ngowabulawa yiphoyisa egqekeza
2013-02-21 16:23
Johannesburg - Kuyaphenywa ngesehlakalo sokudubula, esenziwa yiphoyisa laseCenturion, elakhipha isitatimende lithi lidubule umuntu obezama ukugqekeza emzini walo ose-Eldoraigne.
"Iphoyisa laphaphama ebusuku lazithela kwizigilamkhuba ezazigqekeza, labe selidubula," kusho okhulumela amaphoyisa uLieutenant Colonel Katlego Mogale.
Kwashona isigelekeqe esisodwa, omunye walimala nokho wakwazi ukubaleka ngemoto yohlobo lwe-Opel Corsa.
"Kuphenywa icala lokubulala kanye nelokugqekeza," kusho uMogale, ongadalulanga okuningi ngephoyisa elibandakanyekayo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Angase abonakale enkundleni uMphela
2012-12-05 10:01
Johannesburg - IMamelodi Sundowns izodlala ngaphandle kukaNyasha Mushekwi uma isitholana phezulu neFree State Stars, kodwa kungenzeka ukuthi abe khona uKatlego Mphela, nokulindeleke ukuthi abonakale okokuqala enkundleni kusukela athola ukulimala, kubika iKickOff.com.
UMushekwi uthole ukulimala ngesikhathi bezilolonga.
UMphela wahlinzwa edolweni ngoJuni, kanti manje useluleme ngokugcwele njengoba eyingxenye yesikwati esihambele eFree
State.
UPunch Masenamela naye ngeke abonakale kulo mdlalo kulandela ukuhlinzwa edolweni, njengoba kungakacaci ukuthi uzohlala isikhathi esingakanani engadlali.Khonamanjalo, uLebohang Mokoena, ngeke abonakale amasonto ayisithupha kulandela ukulimala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Bathe abamudle bamfele uJack Parow
2012-05-02 10:03
Cape Town - Usaziwayo ocula ngesiBhunu uJack Parow kudingeke ukuthi akhishwe esiteji ekade ecula kuso endaweni yaseNewcastle, KwaZulu-Natal ngesikhathi abantu ekade behambele ikhonsathi bethi abamudle bamfele ngenxa yokunengwa yizinhlamvu zomculo wakhe, kubika iphephandaba iCape Times.
Iqeqebana lisabise uParow, ogama lakhe langempela nguZander Tyler, ngoLwesihlanu ebusuku.
Iqeqebana leli lithe licasulwa inhlamba ayicula udede.
Indoda ethize izame ukugibela esiteji isho ukumgxavuna kwasiza amaphoyisa.
Abanye ekade bekhona babhale kuFacebook bathi uParow uyisikhonzi sikaSathane futhi uyihlazo elilulaza ulwimi lwesiBhunu.
Umculi utshele iphephandaba le ndawo wathi akumkhathazi ukugxekwa kwakhe.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
ISAHLUKO SESHUMI NESITHUPHA
Melela Inkolo Yeqiniso
Lifundisani iBhayibheli ngokusebenzisa izithombe nokukhulekela amadlozi?
Uyini umbono wamaKristu ngamaholide enkolo?
Ungabachazela kanjani abanye izinkolelo zakho ngaphandle kokubacasula?
1, 2. Imuphi umbuzo okumelwe uzibuze wona ngemva kokushiya inkolo yamanga, futhi kungani ucabanga ukuthi lokhu kubalulekile?
AKE sithi uthola ukuthi kunegciwane elihlasele yonke indawo yangakini. Kunomuntu obelokhu elahla udoti onoshevu kuleyo ndawo, manje ukuphila kusengozini. Yini obungayenza? Akungatshazwa ukuthi ubungathuthela kwenye indawo uma ukwazi. Kodwa noma usuthuthile, ubusazobhekana nalo mbuzo obucayi, ‘Kazi angilitholanga yini mina leli gciwane?’
2 Kuyisimo esifanayo nangenkolo yamanga. IBhayibheli lifundisa ukuthi leyo nkolo ingcoliswe izimfundiso nemikhuba engcolile. (2 Korinte 6:17) Yingakho kubalulekile ukuba uphume ‘eBhabhiloni Elikhulu,’ umbuso wezwe wenkolo yamanga. (IsAmbulo 18:2, 4) Ingabe usukwenzile lokho? Uma usuphumile, wenze kahle. Kodwa akwanele ukugcina ngokuzehlukanisa nenkolo yamanga noma ngokwesula kuyo. Ngemva kokwenza lokho kumelwe uzibuze, ‘Ingabe ikhona iminonjana yenkolo yamanga esasele kimi?’ Ake ucabange ngezinye zezibonelo.
UKUKHULEKELA IZITHOMBE NAMADLOZI
3. (a) Lithini iBhayibheli ngokusebenzisa izithombe, futhi kungani kungase kube nzima kwabanye ukwamukela umbono kaNkulunkulu? (b) Kufanele wenzeni ngezinto onazo ezihlobene nenkolo yamanga?
3 Abanye sekuyiminyaka benezithombe noma izindawo zokuthandaza emizini yabo. Ingabe nawe unazo? Uma kunjalo, ungase ukuzwe kuyinto exakayo noma engalungile ukuthandaza kuNkulunkulu ngaphandle kosizo lwezinto ezinjalo okwazi ukuzibona. Kungenzeka ezinye zazo uzikhonzile. Kodwa uNkulunkulu nguye oshoyo ukuthi kufanele akhulekelwe kanjani, futhi iBhayibheli lifundisa ukuthi akafuni sisebenzise izithombe. (Eksodusi 20:4, 5; IHubo 115:4-8; Isaya 42:8; 1 Johane 5:21) Ngakho inkolo yeqiniso ungayimelela ngokulahla zonke izinto onazo ezihlobene nenkolo yamanga. Zibheke ngendlela uJehova azibheka ngayo—njengezinto ‘ezinengekayo.’—Duteronomi 27:15.
4. (a) Sazi kanjani ukuthi ukukhulekela amadlozi kuyize? (b) Kungani uJehova anqabela abantu bakhe ukuba bahlanganyele kunoma yiluphi uhlobo lokusebenzisa imimoya?
4 Ukukhulekela amadlozi nakho kuvamile ezinkolweni eziningi zamanga. Ngaphambi kokufunda iqiniso leBhayibheli, abanye babekholwa ukuthi abafileyo bayaphila endaweni engabonakali nokuthi bangasiza noma balimaze abaphilayo. Kungenzeka wawuzikhandla impela ushweleze emadlozini. Kodwa njengoba ufundile eSahlukweni 6 kule ncwadi, abafileyo abaphili ndawo. Ngakho, imizamo yokuxhumana nabo iyize. Noma yimiphi imiyalezo ebonakala ivela kwabathandekayo abafileyo empeleni ivela emademonini. Yingakho uJehova awenqabela ama-Israyeli ukuba azame ukukhuluma nabafileyo noma ahlanganyele kunoma yiluphi olunye uhlobo lokusebenzisa imimoya.—Duteronomi 18:10-12.
5. Yini ongayenza uma ukusebenzisa izithombe noma ukukhulekela amadlozi bekuyingxenye yendlela okhulekela ngayo?
5 Uma ukusebenzisa izithombe noma ukukhulekela amadlozi bekuyingxenye yendlela okhulekela ngayo, yini ongayenza? Funda futhi uzindle ngalokho okushiwo iBhayibheli ngendlela uNkulunkulu azibheka ngayo lezi zinto. Thandaza nsuku zonke kuJehova ngesifiso sakho sokumelela inkolo yeqiniso, umcele ukuba akusize ucabangise okwakhe.—Isaya 55:9.
UKHISIMUSI—AMAKRISTU OKUQALA AYENGAWUGUBHI
6, 7. (a) Kuthiwa kusuke kugujwani ngoKhisimusi, futhi ingabe abalandeli bakaJesu bekhulu lokuqala babewugubha? (b) Imiphi imikhosi yezinsuku zokuzalwa eyayigujwa ngezikhathi zabafundi bakaJesu bokuqala?
6 Ukukhulekela komuntu kungangcoliswa inkolo yamanga ngokuphathelene namaholide athandwayo. Ngokwesibonelo, cabanga ngoKhisimusi. Kuthiwa ngoKhisimusi kusuke kugujwa ukuzalwa kukaJesu Kristu, futhi cishe zonke izinkolo ezithi zingezobuKristu ziyawugubha. Nokho, abukho ubufakazi bokuthi abafundi bakaJesu bekhulu lokuqala babeligubha leli holide. Incwadi ethi Sacred Origins of Profound Things ithi: “Kwaphela amakhulu amabili eminyaka kusukela uKristu azalwa kulokhu kungekho muntu owazi ukuthi wazalwa nini ngempela futhi bambalwa abantu ababenendaba nalokho.”
7 Ngisho noma abafundi bakaJesu babelwazi usuku oluqondile lokuzalwa kwakhe, babengeke balugubhe. Ngani? Ngoba amaKristu okuqala “ayebheka ukugubha ukuzalwa kwanoma ubani njengomkhuba wamaqaba,” njengoba kusho i-World Book Encyclopedia. Okuwukuphela kokugujwa kwezinsuku zokuzalwa okukhulunywa ngakho eBhayibhelini okwababusi ababili ababengamkhulekeli uJehova. (Genesise 40:20; Marku 6:21) Kwakugujwa nezinsuku zokuzalwa zonkulunkulu bamaqaba. Ngokwesibonelo, ngo-May 24 amaRoma ayegubha usuku lokuzalwa kukankulunkulukazi uDiyana. Ngosuku olulandelayo ayegubha usuku lokuzalwa kukankulunkulu wawo welanga, u-Apollo. Ngakho, ukugujwa kwezinsuku zokuzalwa kwakuhlobene nobuqaba, hhayi nobuKristu.
8. Chaza ukuhlobana kwemikhosi yokugubha izinsuku zokuzalwa nenkolelo-ze.
8 Kunesinye futhi isizathu esasenza amaKristu ekhulu lokuqala angalugubhi usuku lokuzalwa kukaJesu. Kungenzeka ukuthi abafundi bakhe babazi ukuthi ukugujwa kwezinsuku zokuzalwa kwakuhlobene nenkolelo-ze. Ngokwesibonelo, amaGreki namaRoma amaningi asendulo ayekholelwa ukuthi kunomoya oqapha ukuzalwa komuntu ngamunye nokuthi uyamvikela ukuphila kwakhe konke. Incwadi ethi The Lore of Birthdays ithi: “Lo moya wawuba nobuhlobo obuyimfihlo nonkulunkulu owazalwa ngosuku lokuzalwa kwalowo muntu.” Noma yimuphi umkhosi owawungase uhlobanise uJesu nenkolelo-ze, wawungeke neze umjabulise uJehova. (Isaya 65:11, 12) Pho, kwenzeka kanjani ukuba uKhisimusi ugujwe abantu abaningi kangaka?
UMSUKA KAKHISIMUSI
9. Kwenzeka kanjani ukuba kukhethwe u-December 25 njengosuku lokugubha ukuzalwa kukaJesu?
9 Kwase kudlule amakhulu amaningana eminyaka uJesu ekade elapha emhlabeni lapho abantu baqala khona ukugubha ukuzalwa kwakhe ngo-December 25. Kodwa akulona usuku uJesu azalwa ngalo lolo, ngoba kusobala ukuthi wazalwa ngo-October. * Pho kungani kwakhethwa u-December 25? Abanye, kamuva abathi bangamaKristu, kungenzeka “babefisa ukuba lolu suku luqondane nomkhosi wamaRoma angamaqaba wokugubha ‘usuku lokuzalwa kwelanga elinganqobeki.’” (The New Encyclopædia Britannica) Ebusika, ngesikhathi ilanga elingabaleli ngaso, amaqaba ayeba nemigidi yokubuyisa lo mthombo wokushisa nokukhanya ezindaweni ezikude owawuhamba kuzo. Kwakucatshangwa ukuthi u-December 25 uwusuku ilanga eliqala ngalo ukubuya. Bezama ukuguqula amaqaba, abaholi benkolo bathatha lo mkhosi bazama ukuwenza ubonakale “ungowobuKristu.” *
10. Esikhathini esidlule, kungani abanye abantu babengawugubhi uKhisimusi?
10 Sekuyisikhathi eside kwaziwa ukuthi umsuka kaKhisimusi ungowobuqaba. Ngenxa yomsuka wawo ongasekelwa yimiBhalo, uKhisimusi wavalwa eNgilandi nakwamanye amakoloni aseMelika phakathi nekhulu le-17. Noma ubani owayeze azihlalele ekhaya angayi emsebenzini ngosuku lukaKhisimusi wayehlawuliswa. Nokho, ngokushesha amasiko amadala abuya, kwanezelwa namanye amasha. UKhisimusi waphinda waba iholide elikhulu, futhi useyilo emazweni amaningi. Ngenxa yokuhlobana kukaKhisimusi nenkolo yamanga, labo abafuna ukujabulisa uNkulunkulu abawugubhi uKhisimusi nanoma iliphi elinye iholide elisuka ekukhulekeleni kwamaqaba. *
INGABE UMSUKA UBALULEKILE NGEMPELA?
11. Kungani abanye abantu begubha amaholide, kodwa yini okufanele ibe semqoka kithi?
11 Abanye bayavuma ukuthi amaholide afana noKhisimusi asuka emaqabeni kodwa banomuzwa wokuthi akukubi ukuwagubha. Empeleni abantu abaningi abacabangi ngokukhulekela kwamanga lapho begubha amaholide. Lezi zikhathi zinika nemikhaya amathuba okubungazana. Ingabe nawe uzizwa kanjalo? Uma kunjalo, kungenzeka ukuthi okwenza kubonakale kunzima ukumelela inkolo yeqiniso yindlela obathanda ngayo abakini, hhayi amaholide. Qiniseka ukuthi uJehova, owasungula umkhaya, ufuna ube nobuhlobo obuhle nezihlobo zakho. (Efesu 3:14, 15) Kodwa lobo buhlobo ungabuqinisa ngezindlela ezivunyelwa uNkulunkulu. Ngokuphathelene nalokho okufanele kube semqoka kithi, umphostoli uPawulu wabhala: “Qhubekani niqinisekisa ukuthi kuyini okwamukelekayo eNkosini.”—Efesu 5:10.
12. Fanekisa ukuthi kungani kufanele sigweme amasiko nemikhosi enemisuka engcolile.
12 Mhlawumbe unomuzwa wokuthi umsuka wamaholide awuhlangene ngalutho nendlela agujwa ngayo namuhla. Ingabe ngempela umsuka ubalulekile? Yebo! Ake sifanekise: Ake sithi ubona uswidi kudoti. Ubungawucosha uwudle? Ubungeke! Lowo swidi ungcolile. Njengalowo swidi, amaholide angase abonakale emnandi, kodwa umsuka wawo ungcolile. Ukuze simelele inkolo yeqiniso, kudingeka sibe nombono ofana nowomprofethi u-Isaya, owatshela abakhulekeli beqiniso: “Ningathinti lutho olungcolile.”—Isaya 52:11.
UKUPHATHA ABANYE NGOKUQONDA
13. Iziphi izinselele ezingase ziphakame uma ungahlanganyeli ekugubheni amaholide?
13 Kungase kuphakame izinselele lapho ukhetha ukungahlanganyeli ekugubheni amaholide. Ngokwesibonelo, kungase kubaxake osebenza nabo ukuthi kungani ungahlanganyeli ezintweni ezenziwa emsebenzini ngeholide elithile. Kuthiwani uma uphiwa isipho sikaKhisimusi? Kungaba kubi yini ukusamukela? Kuthiwani uma oshade naye engenazo izinkolelo ezifana nezakho? Ungaqiniseka kanjani ukuthi izingane zakho azizizwa ziphuthelwa okuthile ngenxa yokungawagubhi amaholide?
14, 15. Yini ongayenza uma othile ekufisela izilokotho ezinhle noma efuna ukukupha isipho?
14 Ukwahlulela okuhle kuyadingeka ukuze ubone ukuthi ungasisingatha kanjani isimo ngasinye. Uma othile emane nje ekufisela izilokotho ezinhle, ungase ubonge. Kodwa ake sithi ufiselwa umuntu ombona njalo noma osebenza naye. Kuleso simo, ungase ukhethe ukuchaza okwengeziwe. Kuzo zonke izimo, ungabacasuli. IBhayibheli liyeluleka: “Amazwi enu ngaso sonke isikhathi mawabe nomusa, ayoliswe ngosawoti, ukuze nazi ukuthi kufanele nimphendule kanjani umuntu ngamunye.” (Kolose 4:6) Qikelela ukuthi uyabahlonipha abanye. Sichaze ngendlela engacasuli isimo sakho. Kwenze kucace ukuthi awumelene nokuphana izipho nokuya emibuthanweni, ukuthi nje ukhetha ukwenza lezi zinto ngesinye isikhathi.
15 Kuthiwani uma othile efuna ukukupha isipho? Yizimo eziyonquma. Okuphayo angase athi: “Ngiyazi ukuthi awuligubhi leli holide. Kodwa ngicela ukukupha lokhu.” Ungase unqume ukuthi ukusamukela isipho kulezo zimo akufani nokuhlanganyela kulelo holide. Kodwa uma okuphayo engazazi izinkolelo zakho, ungase umtshele ukuthi awuligubhi lelo holide. Lokhu kuyomenza abone ukuthi kungani usamukela isipho kodwa wena ube ungamuphi ngaleso sikhathi. Ngakolunye uhlangothi, kuyoba ukuhlakanipha ukungasamukeli isipho uma usiphiwa ngenjongo yokubonisa ukuthi awunamatheli ezinkolelweni zakho noma ukuthi uyasamukela uma kukhona ozokuthola.
KUTHIWANI NGABASEKHAYA?
16. Ungakugwema kanjani ukucasula izihlobo zakho lapho usingatha izindaba ezihlobene namaholide?
16 Kuthiwani uma abakini bengenazo izinkolelo ezifana nezakho? Nabo ungabacasuli. Akudingekile ukuba isiko nomkhosi ngamunye izihlobo zakho ezikhetha ukuwugubha uwenze ube indaba enkulu. Kunalokho, hlonipha imibono yazo, njengoba nje nawe ufuna ziyihloniphe eyakho. (Mathewu 7:12) Gwema noma iziphi izenzo ezingakwenza uhlanganyele kulelo holide. Kodwa yiba obonelelayo ezindabeni ezingahlangene nomkhosi ngokwawo. Yebo, ngaso sonke isikhathi kufanele wenze izinto ngendlela eyoshiya unembeza wakho umuhle.—1 Thimothewu 1:18, 19.
17. Ungazisiza kanjani izingane zakho ukuba zingazizwa ziphuthelwa okuthile ngenxa yokuthi zibona ezinye zigubha amaholide?
17 Yini ongayenza ukuze izingane zakho zingazizwa ziphuthelwa okuthile ngenxa yokungawagubhi amaholide angasekelwe emiBhalweni? Kuyonquma ukuthi wenzani ngezinye izikhathi zonyaka. Abanye abazali babeka izikhathi zokupha izingane zabo izipho. Esinye sezipho ezinhle kakhulu ongasinika izingane zakho isikhathi sakho nokuzinakekela ngothando.
KHULEKELA NGEQINISO
18. Ukuba khona emihlanganweni yobuKristu kungakusiza kanjani ukuba umelele inkolo yeqiniso?
18 Ukuze ujabulise uNkulunkulu, kumelwe uyeke inkolo yamanga, umelele inkolo yeqiniso. Kuhlanganisani lokhu? IBhayibheli lithi: “Masicabangelane ukuze sivuselelane uthando nemisebenzi emihle, singakuyeki ukuhlangana kwethu ndawonye, njengoba kungumkhuba wabanye, kodwa sikhuthazane, futhi ikakhulu njengoba nibona usuku lusondela.” (Hebheru 10:24, 25) Imihlangano yobuKristu iyizikhathi ezijabulisayo ongakhulekela ngazo uNkulunkulu ngendlela ayamukelayo. (IHubo 22:22; 122:1) Kuleyo mihlangano, amaKristu athembekile ‘ayakhuthazana.’—Roma 1:12.
19. Kungani kubalulekile ukuba ukhulume nabanye ngezinto ozifundile eBhayibhelini?
19 Enye indlela ongayimelela ngayo inkolo yeqiniso iwukukhuluma nabanye ngezinto ozifundile ekutadisheni iBhayibheli noFakazi BakaJehova. Abantu abaningi ‘bayabubula futhi bayaquma’ ngempela ngenxa yobubi obenzeka emhlabeni namuhla. (Hezekeli 9:4) Mhlawumbe bakhona obaziyo abazizwa ngaleyo ndlela. Kungani ungakhulumi nabo ngethemba lakho lekusasa elisekelwe eBhayibhelini? Uma uzihlanganisa namaKristu eqiniso, ukhuluma nabanye ngamaqiniso amangalisayo eBhayibheli owafundile, uyothola ukuthi noma isiphi isifiso sokugcina amasiko enkolo yamanga okungenzeka besisesenhliziyweni yakho siyaphela kancane kancane. Qiniseka ukuthi uyojabula kakhulu futhi uyothola izibusiso eziningi uma umelela inkolo yeqiniso.—Malaki 3:10.
^ isig. 9 Umkhosi obizwa ngokuthi iSaturnalia nawo waba nendima enkulu ekukhethweni kuka-December 25. Lo mkhosi wokudumisa unkulunkulu wamaRoma wezolimo wawuba ngo-December 17-24. Ngesikhathi seSaturnalia, ukudla kwakuba iziphihli, kujatshulwe, kuphiwane nezipho.
^ isig. 10 Ukuze uthole ingxoxo yendlela amaKristu eqiniso abheka ngayo amanye amaholide athandwa kakhulu, bheka iSithasiselo, amakhasi 222-3.


text:
Uhulumeni waseSomali uvulele odlwenguliwe icala
2013-02-01 12:00
Mogadishu - Inhlangano yamalungelo abantu ithi uhulumeni waseSomalia usethwese icala owesifazane owakhuluma wathi udlwengulwe ngamaphoyisa akhe uhulumeni, waphinde wathwesa icala nentatheli eyayiphosa lona wesifazane imibuzo.
Inhlangano lena ithi bathathu abantu abathweswe amacala, ithi nguye owesifazane, yintatheli kanye nomyeni wowesifazane - isitatimende senhlangano sithi kumele uhulumeni waseSomalia ayeke ukuqhubeka nokubeka abantu amacala ahlobene nezombusazwe.
Okunye inhlangano ekubalulayo, wukuthathelwa phezulu kwamacala ahlobene nokudlwengulwa nokuhlukunyezwa kwabantu besifazane, ekuthiwa kwenziwa ngamaphoyisa kahulumeni.
Kuthiwa kudla lubi ukudlwengula eMogadishu, la kukhoseliswe khona abantu abaningi ababaleka bashiya amakhaya abo ngo-2011, bexoshwa yindlala.
Kusolwa amasosha kahulumeni wezwe ngokudlwengulwa kwabantu besifazane okuqhubeka kule nkambi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Sapa - AP


text:
Ngiphumule ngokufa kwendodana yami - Umama
2012-11-19 12:04
Cape Town - Umama womfana obulawe kabuhlungu ngokushaywa ngumphakathi waze wamokhela ngomlilo ephila uthe "ukhululekile" ngokushona kwendodana yakhe, kubika iDaily Voice.
UVuyelwa Dlakehla, 40, uveze lokhu ngemuva kwamahora nje ezwile ukuthi indodana yakhe, 18, ibulewe ngumphakathi ngokugaxwa ithayi eKapa.
Lesi yisigameko sesi-14 sabantu ababulawa ngalolu hlobo kulesi sifundazwe kusukela kuqale unyaka.
Isidumbu sikaSakhumzi Dlakehla sitholakale esigangeni emijondolo yaseSiqalo ngaseSamora Machel ngeSonto.
"Ngiyazi ukuthi umphakathi ubungeke umbulalele ubala, ubanjwe nezinto ezebiwe. Ubese evele engihluphile ngokweba mina bese kumele ngihlale ngithetha amacala engingawazi."
“Ubenokufika ezintatha athi angimenzele into azoyidla, asuse umsindo ngokuthi ngipheka kabi. Kwesinye isikhathi ubethatha ukudla kwasendlini ayokudayisa ukuze ezothenga isidakamizwa i-tik," kuqhuba uVuyelwa.
Owamaphoyisa uLieutenant Colonel Andrè Traut usiqinisekisile lesi sigameko wathi akukaboshwa muntu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Lizoqondiswa izigwegwe ikhansela ngelokushaya
2012-07-23 12:04
Johannesburg - Ikhansela le-African National Congress KwaZulu-Natal elavuma icala lokushaya umuntu owayeligxeka, lizovela ngaphambi kwekomidi lokuqondiswa izigwegwe, kubika iSowetan.
Ubuholi esifundazweni bunikeze igatsha eliseMlazi amagunya okushushisa ikhansela laku-Ward 88, uNomzamo Mkhize.
Igatsha leli lizihlangulile ekuziphatheni kwekhansela, imibiko ithi sekukaningi kungena izinkonondo ngokuziphatha kukaMkhize.
Kuthiwa uMkhize wathusa abantu ngesikhathi eshaya uThabile Ngcobo, owabe esemhlanganweni womphakathi, owabe uvumelana ngokuthi uMkhize akhishwe esikhundleni.
UMkhize wawushiya phakathi umhlangano, lokoh kwathukuthelisa abagqugquzeli bomhlangano, okuyinhlangano Abahlali BaseMjondolo, abakhala ngokuthi uMkhize ubabukea phansi ngokushiya kwakhe umhlangano ungakapheli.
Ekuqaleni ikhansela labe liliphika icala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Akuhambi kahle ngamathikithi e-Afcon eThekwini
2013-01-16 14:04
Durban - Ayisilinganiso esiyikota kuphela amathikithi asethengisile emidlalo ye-Africa Cup of
Nations, ekubhekeke ukuthi idlalelwe enkundleni iMoses Mabhida Stadium, eThekwini.
Abekomidi iLocal Organising Committee (LOC), bakhiphe lo mbiko ngoLwesithathu bethi idolobha lizosingatha imidlalo eyisithupha, ehlanganisa umdlalo wama-quarter-final
nama-semi-final.
Akubukeki neze kuhamba kahle ngokuthengiswa kwamathikithi, njengoba namanje ungekho umdlalo ekubikwe ukuthi asephelile amathikithi awo.
Inkundla izosingatha umdlalo weNingizimu Afrika ne-Angola, ngoLwesithathu oluzayo, iphinde isingathe omunye wayo iNingizimu Afrika neMorocco, mhlaka-27 Febhuwari.
“Asikathengisi amathikithi amaningi, empeleni sithengise kuphela u-25%. Kumele kwenziwe okuthize ukuqguqguzela abantu ukuthi bathenge amathikithi," kusho uSihlalo ekomidini uChief Mwelo Nonkonyana.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Bafukule ezempilo yabantu eMalukazi
NQOBILE MASIMULA
INJABULO ibibhalwe ebusweni emphakathini waseMalukazi namaphethelo ngesikhathi kuphendulwa isoyi yokwakhiwa komtholampilo omusha oxhaswe yinhlangano i-Islamic Medical Association (IMA).
Lo mtholampilo obugugelwe yisakhiwo sawo esineminyaka eyevile kweyishumi usiza umphakathi waseMalukazi ontulayo njengoba ngaphambilini kwakudingeka ukuthi umphakathi uhambe ibanga elide uma ufuna usizo lwempilo.
Izolo bekungaphendulwa isoyi kuphela kodwa i-IMA nabanye abaxhasi okubalwa ne-Al Baraka Bank, bebezokwethula ngokusemthethweni uhlelo oluvele seluqalile lokuqeqeshwa kwamalungu omphakathi ngezifundo ezihlukene zokucija amakhono ukuze bathole umsebenzi.
USister Honey Allee, owengamele lolu hlelo lokuqeqeshwa komphakathi, uthe kumanje asengaphezu kuka-2000 amalungu omphakathi asenezifundo azithole ngaphansi kwalolu hlelo.
Phakathi kwezifundo ezenziwayo kubalwa uhlelo lwe-Home Based Care oluthatha isikhathi esingamasonto amane, bese abebefunda kulona bathole izitifiketi.
UNksz Ntokozo Thusi wakwa-CC eMlazi, ongomunye wabafundi asebehlomulile kulolu hlelo, uthe kwaba ukuzwa ukuthi kunohlelo lwalolu hlobo, wanikela khona.
“Ngangizitshela ukuthi ngizokhishwa inyumbazane njengoba ngihlala kude neMalukazi kodwa akubanga njalo. Kunalokho ngathola ngisho i-kit engikwazi ukusiza ngayo abagulayo ngasekhaya,” kusho uNksz Thusi.
Kulamasonto amane, umfundi ngamunye kudingeka ukuthi achithe izinsuku eziyisishiyagalombili ehambela imindeni egulelwayo endaweni ukuze bezonikezela ngosizo ngalokhu abasuke bekuncele ohlelweni.
USihlalo wekomiti lemitholampilo yakwa-IMA eThekwini, uMnuz Solly Suleman, uthe babonga abaphezi ezikhwameni ezaziwa nge-South African Muslim Charitable Trust ne-Al-Imdaad, ngokusiza umphakathi waseMalukazi ngokuwakhela lo mtholampilo omusha nokuxhasa uhlelo lokubacija amakhono.
UMnuz Abed Karrim we-Al-Imdaad Foundation, uthe kuningi abafisa ukukwenzela imiphakathi entulayo kodwa kwesinye isikhathi akwenzeki.
“Lokhu okuncane esikwazi ukukwenza kukhombisa ngokusobala ukuthi umphakathi wama-Muslim uzimisele kangakanani ukusiza labo abaswele,” kusho uKarrim.


text:
UPope useqalile ukuzila
2013-02-18 12:02
Vatican City - UPope Benedict XVI uqale ukuzila okuzodonsa isonto lonke engabonakali esidlangalaleni ngoMsombuluko ngaphambi kokubeka phansi izintambo.
UPope uzohlala eVatican nabanye asondelene nabo ngaphambi kwenkanthi yokuzila engaphambi kwePhasika, kanti uzothatha ikhefu elincane zonke izinsuku ukuhlangana noNobhala wakhe uGeorg Gaenswein ukudingida izindaba zebandla eziphuthumayo.
Uzobe ekhuleka neRoman Curia -- nokungafaniswa nohulumeni weBnadla lamaKhatholika -- esithe.
Lowo owengamele ezamasiko eVatican, uCardinal Gianfranco
Ravasi -- nothwelwe ngeqoma ekubeni nguPapa olandelayo -- nguye oqokelwe ekutheni ahole izinkonzo zalesi sikhathi kuleli sonto.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
UMnyango wezasekhaya ohambayo
2012-03-30 16:39
Johannesburg - UMnyango wezaseKhaya uthi uzoqhubeka nokuhlela amahhovisi angomahambanendlwana, ngenhloso yokusiza abantu bathole omazisi.
UMnyango uthi omahambanendlwaba bazobekwa kulona lonke izwe, ukwelekelela kakhulu abantu abasezindaweni ezisemakhaya.
UMqondisi jikelele eMnyangweni uMkuseli Apleni, uthi lolu hlelo luzoqala ngamaholidi ePhasika.
U-Apleni, uthi amahhovisi okuqala azobekwa eDaggakraal, eMpumalanga, ngempelasonto.
“UMnyango wezaseKhaya umele ukunakekela abantu,”
“Uma sibona ithuba lokuthi sibasize nakanjani sizosiza," kusho u-Apleni.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News 24


text:
Kuzoma ukubhidlizwa kwezindlu - Inkantolo
2012-11-23 16:30
Johannesburg - Angeke kusaqhubeka ukubhidlizwa kwezindlu zabahlali baseLenasia, kuze kube kutholakala isisombululo odabeni lwabo, kusho iNkantolo eNkulu eGoli.
UMnyango wezeZindlu eGauteng ukanye neSA Human Rights Commission (SAHRC) bavumelane ngokuthi kuboniswanwe ngalolu daba ngaphandle kwenkantolo.
IJaji uPhineas Mojapelo uhlehlise ukubhidlizwa kwezindlu wathi akuze kutholakale isisombululo esinokuthula sokuthi kuzokwenziwani ngalezi zindlu ezakhiwe emhlabeni kahulumeni.
Akuvelanga ukuthi zizoqala nini izingxoxo phakathi kweKhomishana noMnyango.
Abahlali baseLenasia bathengiselwa umhlaba ngokungekho emthethweni bekhokha imali esukela ku-R2500 iya ku-R95 000, baphinde banikwa amatayitela omkokotelo.
Umholi we-ANC Youth League owaxoshwa uJulius Malema uhambele abantu baseLenasia waphinda wakhuluma nabo ngesikhathi bengaphandle kwenkantolo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kubulawe usomabhizinisi eMiddelburg
2013-02-06 12:02
Johannesburg – Usomabhizinisi odumile waseMiddelburg ubulewe esekhaya lakhe ngesikhathi unkosikazi wakhe nendodakazi yabo besaphumile beyothenga u-ice cream.
UTiziano Ciciliato [odume ngelika-TC] ugwazwe ngesikhali esibukhali esifubeni futhi kungenzeka ukuba uphinde waklinywa ngezithuba zabo-20:15 kuya ku-22:00 ekhaya lakhe, kubike iBeeld.
Unkosikazi kaCiciliato, uRonelé, kanye nendodakazi yabo uRozaan, eneminyaka engu-14 ubudala, baye kothenga u-ice cream, kuthe ngesikhathi sebebuya babona isango livuliwe basola ukuthi kukhona okungahambi kahle.
Umama ube esebiza indodana yakhe uJaco Botma, 29, bahlangana egaraji likaphethiloli eliseduzane. Kubizwe amaphoyisa ahambisana nomndeni kwayiwa endlini.
“Sibone iwindi elincane elingasemnyango ongaphambili lifile sase sibona kungcono ukungangeni ngaphakathi ngesikhathi amaphoyisa engena,” kusho uBotma.
Uthe amaphoyisa abatshele ukuthi kunesidumbu sendoda esiphansi egumbini lokubuka ithelevishini.
“Basichazelile ukuthi injani leyo ndoda, kwavele kwasicacela ukuthi uowo nakanjani ngubaba wami ongangizali."
UCiciliato, onamabhizinisi amaningi eMiddelburg, kubukeka sengathi ufikelwe ubuthongo ehleli kwangena izigebengu zambulala.
Izikhiye zendlu, ama-TV, ama-DVD, nezimpahla zikagesi kanye nobucwebe kudukile.
Amaphoyisa ayaphenya.
- Landela
IzindabaNews24 kuTwitter
- News24


text:
Kuzohlangana abaholi beCongo neRwanda
2012-08-07 14:01
Kampala - Omengameli baseDR Congo naseRwanda bazohlangana e-Uganda ngenhloso yokuthola isisombululo ngokujutshwa kwamathimba azoqapha imingcele yala mazwe.
UMengameli wase-Ugandan uYoweri Museveni nguye uzosingatha le ngqungquthela yezinsuku ezimbili ezohanjelwa ngamalungu angu-11 eConference on the Great
Lakes Region (ICGLR), nekuhloswe ngayo ukwehlisa uthuthuva olubukeka lokhula phakathi kweRwanda
neDR Congo.
Kulindeleke ukuthi lo mhlangano uhanjelwe ngomengameli abayisihlanu okubalwa owaseRwanda uPaul
Kagame nomlingani wakhe waseDR Congo uJoseph Kabila.
Kuzobe sekuba khona nowaseBurundi uPierre Nkurunziza noJakaya
Kikwete waseTanzania.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Sishubile isimo e-Egypt
2013-01-28 07:20
Cairo - UMengameli wase-Egypt usememezele ukuthi mawahlonzwe njengendawo yesimo esiphuthumayo amadolobha amathathu ezweni kulandela udlame lwangempelasonto, noludlule nempilo yabantu abangu-49.
UMohamed Morsi, nowadla umhlanganiso okhethweni lwangoJuni ngaphansi kweMuslim Brotherhood, wenze lesi simemezelo kuthelevishini kulandela izinsuku ezine zodlambedlu.
IBrotherhood ibilokhu isola uHosni Mubarak ngokusebenzisa lolu hlelo njengemizamo yokucindezela.
“Ngathembisa ngokungenzi izinqumo ezinqala ngaphandle uma ngiphoqelekile, njengakulesi sikhathi nje. Ngimemezela amadolobha i-Ismailia, Suez nePort
Said njengezindawo ezikhungethwe wudlame,” kuqhuba uMorsi.
- Landela
IzindabaNews24 kuTwitter
- Reuters


text:
Kuboshwe 2 ngokuduna imoto eKZN
2012-02-23 12:37
Johannesburg - Kuboshwe amadoda amabili eRaisethorpe, eMgungundlovu, ngezinsolo zokuduna iveni yeSuzu, kusho amaphoyisa aKwaZulu-Natal ngoLwesine.
Amaphoyisa amise iveni ngesikhathi yeqa irobhothi libomvu ngoLwesibili, kusho uLieutenant Joey Jeevan esitatimendeni.
Amadoda amathathu kwamane abesemotweni aphume abaleka.
Ngesikhathi amaphoyisa ebuza lo wesilisa osalile, uthe ubehleli emotweni elinde umnikazi wayo ngesikhathi edunwa nale moto.
Amaphoyisa abe esebopha amadoda amabili nokulindeleke ukuthi avele eNkantolo yeMantshi yaseMgungundlovu kungekudala.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Yalandelwa yonke imigudu - Sisulu
2012-07-04 07:33
Johannesburg - Lowo owabe engamele uMnyango wezokuVikela ngaphambilini uLindiwe Sisulu uzosebenzisana nophenyo loMphenyimabhuku kanjalo noMvikeli woMphakathi mayelana nethenda ekwathengwa ngalo indiza kaMengameli Jacob Zuma, kusho uMnyango wakhe.
Okhulumela uSisulu uNdivhuwo Mabaya uthe: “Ayikho imininingwane ezonikezwa iDA njengoba ungekho umthetho obophezela umnyango ukuba wenze njalo."
Ubephendula ngesikhathi iDemocratic Alliance iphonsele uSisulu inselelo yokuthi makaveze ubufakazi bokuthi kwalandelwa imigudu efanele yini ngaleli thenda.
Ngaphambilini, oweDA uDavid Maynier uthe:
“USisulu kumele aveze amaphepha angubufakazi bokuthi uNgqongqoshe wezeziMali uPravin Gordhan wayiphasisa le thenda."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Basathuka izanya erenki yesigwagwagwaComment on this story
LUNGI LANGA
KUMILE ukusebenza kwamatekisi ahambela e-Eastern Cape emuva kokubulawa kosomatekisi ababili abadutshulwe amadoda angaziwa emgwaqweni uKhuzimpi Shezi (William) oxhuma kuPixley kaSeme (West Street) ngoLwesithathu okusolwa ingxabano kososesheni ababili.
UMnyango wezokuThutha KwaZulu-Natal uphinde wayivala le renki kusukela kwenzeke lesi sigameko.
Lesi sigameko senzeke erenki yamatekisi ahambela eSouth Coast (Lusikisiki neFlagstaff).
Isolezwe lithole ngemenenja yale renki ukuthi amatekisi awasebenzi njengoba besathuswe yisigameko sokudutshulwa kozakwabo.
UMnuz Mayaya Shezi uthe izimoto zabo azisebenzi ngenxa yovalo olusekhona.
“Izimoto ezisebenza kule renki zibalelwa ku-300 kodwa ngenxa yalesi simo kusebenza eziyisithupha kuphela usuku nosuku. Zonke lezi moto ezinye zimile ukusebenza. Ngiyacabanga ukuthi abantu bagibela kule renki eseduze kwaseDurban University of Techonology,” kusho uShezi.
Okhulumela uMnyango wezokuThutha nezokuPhepha uMnuz Kwanele Ncalane uthe irenki ivaliwe ngoba beyingekho emthethweni.
“Iziphathimandla zoMnyango ngokubambisana noMasipala ziyivalile irenki ebisebenza ngokungemthetho kuleya ndawo. Namuhla kuhlelwe umhlangano ozoba phakathi koMnyango, uMasipala nezinyunyana ezithinteka kulolu daba,” kusho uNcalane.
Okhulumela amaphoyisa KwaZulu-Natal, uCaptain Thulani Zwane uthe kusaboshwe abantu abathathu mayelana nalesi sigameko.
Ababili babo bakulaba abayisikhombisa abalaliswe kwesinye sezibhedlela esiseThekwini. UZwane uthe la madoda aphakathi kweminyaka engu -29 no-32 azovela enkantolo maduze.
“Sisazama ukuqinisekisa ukuthi laba abalimele bonke bebeyingxenye yemboni yamatekisi noma bekukhona nabantu abebezidlulela. Imbangela yokudutshulwa kwabo beyingakaziwa,” kusho uZwane.
NgoLwesithathu uZwane uthe basola ukuthi lena inkinga edalwe ukungezwani kososeshini bamatekisi.
Abantu abasebenzela eduze kwale renki abazibonele ngamehlo lesi sigameko basashaqekile.
Omunye umdayisi ocele igama lakhe ligodlwe uthe usathuka izanya.
“Into esiyibonile isithusile kakhulu. Mina ngifisa nokuthi ngithole odokotela bengqondo ngoba ngithuke kakhulu,” kusho le ndoda.
UMnuz Wellington Ndelu weSonqobasonke Taxi Association uthe basamile ukusebenza kuze kulunge isimo erenki yabo.
Uthe kabakazi ukuthi ngoba ababahlasele.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Okusha ngemali uShaik ayinika uZuma
2012-12-14 12:07
Johannesburg - Izigidi zemali ezakhishwa ngusomabhizinisi waseThekwini owalahlwa ngamacala enkohlakalo uSchabir Shaik, eyikhiphela uMengameli uJacob Zuma, kwabe kungeyezingane zakhe.
Lokhu kushishwe yiphephandaba iMail&Guardian, ebike yathi imali kwabe kungeyemfundo yezingane zikaZuma.
UShaik utshele iphephandaba wathi wanikelela izingane "ngaphandle kokuphoqwa ngumengameli" wathi "ngangenzela ukuthi umengameli angabi nenkinga yemali yemfundo yabantwana bakhe, akwazi ukubhekana nomsebenzi wakhe".
Lo somabhizinisi watholakala enamacala enkohlakalo nawokukhwabanisa ngo-2005, kwathiwa wabe enobudlelwano obuhlangene nenkohlakalo noZuma, owabe enguSekela Mengameli ngaleso sikhathi.
Ekuqaleni konyaka iphephandaba iSunday Independent labika lathi uShaik ufuna ushwele kahulumeni nemali engu-R2 million, eyasala kuleyo ayeyiboleke uZuma.
Iphephandaba lithi imali engu-R2.5 million, yabolekwa uZuma kuze ezokwazi ukutholela abantwana bakhe imfundo esezingeni, kuthiwa wakhokha kuphela u-R500 000.
IMail&Guardian ibike yathi uShaik uyakuphika ukuthi wahlomula ebudlelwaneni bakhe noZuma.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Konke kumi ngomumo nge-Top Gear FestivalComment on this story
BONISWA MOHALE
KONKE sekumi ngomumo ngamalungiselelo ombukiso wezimoto omkhulukazi i-Top Gear njengoba sekufakwe nendawo yokuhlala abazobe bebukela emigwaqeni ehlukahlukene.
Uma uzitshela ukuthi lo mbukiso uzobe useMoses Mabhida Stadium kuphela khohlwa yilokho ngoba izimoto zizobe zibubula kuyo yonke migwaqo egudla ulwandle.
Kuzoba nembukiso omkhulu eMoses Mabhida lapho abethuli be-Top Gear uJeremy Clarkson, Richard Hammond no-James May bezobe bekhona.
Laba bethuli basuke bekutshela konke odinga ukukwazi ngezimoto kusukela enjinini yayo kuya kwezokuphepha.
Kuzobe kukhona ne-The Stig okungumuntu osuke egqokise okwabashayeli bezimoto ezincintisana kwi-Formula 1 okunguye ongasabi ukuhambisa okwedela kufa emgwaqeni.
Abazohambela lo mbukiso bazobhema bakholwe ngoba kukhona nendawo yokubuka izimoto ezibizayo ezizobe zikulo mbukiso.
Kuzobe kukhona cishe zonke izinkampani ezikhiqiza izimoto zizokhangisa ngemikhiqizo yazo emisha.
Amathikithi okubuka i-Top Gear asuka ku-R993 ayoma ku-R250 ashibhile kanti nomndeni uyabhekelelwa njengoba kukhona ithikithi lo mndeni elithatha abantu abadala ababili nezingane ezimbili ezineminyaka engaphansi kuka-12 abiza u-R1 750.
Kunemigwaqo ezovalwa kanti umbukiso wokuqala uzoba ngoMgqibelo ngoJuni 16 ngo-2 ntambama kuthi olwesibili lube ngo-7.30 ebusuku kuzoba esifanayo nangeSonto.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Izingane sezingajola ngokukhululeka - Ijaji
2013-01-16 10:01
Pretoria - Akusasilo icala ukuthi izingane eziseminyakeni yobudala ephakathi kuka-12 no-16, zingazitika ngezinto ezifana nokuqabulana, ukupotozana nocansi, kusho ijaji eNkantolo eNkulu ePitoli.
Ujaji uPierre Rabie ukhiphe lesi sinqumo kulandela isicelo esafakwa enkantolo ngenyanga ka-Ephreli, sifakwa ngabakwaTeddy Bear Clinic for Abused Children besekwa ngabeCentre for Child Law, bekhalaza ngezigaba ezithile ngaphansi kweSexual Offences Act.
Umbiko wePretoria News uthi izinhlangano lezi bezikhala ngokuthi umthetho uholela ekutheni amantombazane amaningi akhulelwe futhi angayi emitholampilo futhi angazihushuli izisu noma ethanda, ngoba esaba ukuthi azothathelwa izinyathelo zomthetho.
Izinhlangano bezifuna inkantolo ikhiphe izigaba ezithile kulo mthetho, zithi umthetho uthunaza isithunzi sezingane.
Isicelo besiphikiswa nguNgqongqoshe woMnyango wezokuVikela kanye neHhovisi likaMqondisi wokuShushiswa koMphakathi.
UMnyango wezobuLungiswa ukhale ngokuthi lesi sinqumo sizokhuthaza ukukhulelwa kwezingane ezingaphansi kweminyaka engu-16 ubudala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kuboshwe 107 ngokufa kowesifazane
2013-01-09 08:01
Johannesburg - Abantu ababalelwa ku-107, baboshiwe mayelana necala lokubulawa kowesifazane waseMadadana ngaseBizana, e-Eastern Cape, obulawe ngokudliswa ushevu.
NgoMsombuluko, iqulu labahlali ligasele emzini wowesifazane oneminyaka engu-49 ubudala, limsola ngokufihla indoda ethize, ebisolwa ngokudlwengula ibulale intombazane eneminyaka engu-18 ubudala, kusho okhulumela amaphoyisa uCaptain Mlungisi Mathidane.
Iqulu liphoqe lona wesifazane ukuthi aphuze ushevu, ngemuva kwesikhathi lona ube eseshona ekhala ngamajaqamba esiswini.
Indoda esolwa ngokudlwengula, yona yaboshwa ngesonto eledlule, namanje isavalelwe esitokisini.
Iqulu elihlasele owesifazane lihlanganisa abesilisa abangu-38 nabesifazane abangu-69, bonke bazovela ngaphambi kweNkantolo yeMantshi eBizana, ngoLwesithathu.
Abasolwa babhekene necala lokubulala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Izintandokazi zizoninga ngezikwenzile ngo-AgastiComment on this story
LUNGI LANGA
KUZOBANIKA ithuba lokubuyekeza ngempumelelo yabo bese bebheka asebekwenzile kusukela kuqale inyanga ukuhlangana kwabo abesifazane emcimbini weNtandokazi Women’s Club.
UNkk Thokozani MaMkhize-Ndlovu, owayengumsakazi woKhozi FM, ozobe ephethe uhlelo kulo mcimbi ehhotela eKapenta Bay, ePort Shepstone, ngoMgqibelo, uthi leli yithuba elihle lokuthi abesifazane babuyekeze konke abakwenzile kulo nyaka, ikakhulukazi njengoba kusongwa inyanga yabo.
“Yisikhathi esihle sokuhlangana kubantu besifazane njengoba siphothula inyanga yethu. Kuzosinika ithuba lokuthi sibheke esikwenzile kusukela kuqala unyaka sibheke ukuthi sikwazile yini ukufinyelela emaphusheni ebesinawo futhi kuzosinika ithuba lokuthi sibheke ukuthi yini esingaphokophelela kuyo,” kusho uNkk MaMkhize-Ndlovu.
Abahleli balo mcimbi sebeshilo ukuthi konke sekumi ngomumo, sebebheke usuku uqobo njengoba sekudayise wonke amathikithi.
UNkk MaMkhize-Ndlovu uthe bazobhema bakholwe abazobe behambele lo mcimbi. Uhlelo lwakhona luhlanganisa izintokazi esezizenzele igama emculweni njengoba bezothokoziswa wumculo kaTender Mavundla owaduma kuma-Idols.
Wethembisile ukuthi uzodedela izingoma zakhe ezihlabahlosile kulo mcimbi obhekwe ngabomvu ngabesifazane bakulo lonke abazowuhambela.
UNkk Ntokozo Mbambo uzonikeza abesifazane amazwi akhayo nazobaqinisa njengoba ezokhuluma negizigameko ezithinte impilo yakhe zaze zamenza lo muntu anguye.
Ngeke kugcine lapho kepha abanye osaziwayo abafana noVuyi Gama we-Inecto bazobe bekhona ukucebisa abesifazane ngezindlela ezehlukene zokwenza ngcono impilo yabo.
Owesifazane akakwazi ukuphilela ubuhle nokuzicwala kuphela, yingakho Ithala lizoqikelela ukubanikeza iziyalo ngokusebenzisa imali ngendlela.
Kulo mcimbi, okungowesithathu kulo nyaka, leli phephandaba ligubha ngawo iminyaka ewu-10, ngakho owesifazane oyedwa uzohamba ebusisekile futhi engazisoli ngokuza kulo mcimbi ngoba uzohamba nesipho sosofa bakwa-Geen & Richards besikhumba ababiza u-R17 000.
Kwabawusekile lo mcimbi kubalwa i-Inecto, Geen & Richards, Spekko, uMnyango wezoBulungiswa, Ithala Bank noHallmark.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
UPhiyega ukhathazekile ngokubulawa kwamaphoyisa
2013-01-09 15:14
Johannesburg - UKhomishana wamaPhoyisa uRiah Phiyega useveze ukukhathazeka kwakhe ngezigameko zokubulala ezihlanganisa amaphoyisa, esho lokhu ngemuva kwesigameko sokubulawa kwephoyisa kubanjwa inkunzi.
"Ungowokuqala oshonele emsebenzini onyakeni ka-2013, emaphoyiseni akwaSAPS," kusho isitatimende sikakhomishana.
UPhiyega uthi ukwanda kwezibhamu ezingekho emthethweni, kunomthelela ekubulaweni kwamaphoyisa.
Ube esencenga imiphakathi ukuthi ihlale iqaphele futhi isebenzisane namaphoyisa ukumpimpa izigcwelegcwele eziphatha izibhamu ezingekho emthethweni.
USergeant Molahlehi Ephraim Mokhasi, 41, udutshulwe wabulawa kubanjwa inkunzi eKopanong, ngoLwesibili.
Abasolwa ngalokhu kubulala, bazovela ngaphambi kwenkantolo ngoLwesine.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kugqugquzelwe isiteleka samapulazi
2013-01-21 10:03
Cape Town - Abasebenzi basemapulazini kubikwa ukuthi bagqugquzelwe ukuthi baqhubeke nesiteleka kuze kube kuhlangatshezwana nezimfuno zabo zokunyuselwa amaholo.
IBuilding and Allied Workers Union of SA (Bawusa) itshele abasebenzi ngeSonto ukuthi ukubuyela kwabo emsebenzini kungase kwenze abaqashi ukuthi bangabaniki u-R150 ngosuku lo abawufunayo, kubika iCape Times.
"Sinxusa bonke abasebenzi basemapulazini ukuthi bangaphindeli emsebenzini. Kuncono sihlupheke izinsukwana ezimbalwa kunokuthi sihlupheke impilo yethu yonke," kusho uNobhala Jikelele weBawusa uNosey Pieterse e-Avian Park, ngaseWorcester.
"Sizoyinqoba maduze le mpi, kepha sicela wonke umuntu ukuba asilekelele ngoba sonke sizohlomula ekugcineni."
UPieterse uthi abalimi baya ezindaweni ezisemaphandleni manje ukuyofuna abasebenzi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Uzobulawa ebusuku u"Death Row Romeo".
2012-12-11 12:28
Starke - Owabe eyiphoyisa kulindeleke ukuthi ajovwe ngomjovo ozombulala, kulandela ukulahlwa yicala lokubulala abantu abayisishiyagalolunye, ababulala eminyakeni engu-26 eyedlule.
Kulindeleke ukuthi uManuel Pardo, 56, ajovwe ngomjovo wokufa ngo-23:00 ngoLwesibili, kusho iJaji uTimothy Corrigan.
Izikhulu zithi bantu abaningi ababulawa nguPardo babe bedla izidakamizwa.
Ethula ubufakazi, uPardo utshele inkantolo ukuthi wayezama ukusiza ngokubulala izisulu zakhe ngo-1986.
Isiboshwa lesi besinezivakashi eziningi ejele, zonke zingabantu besifazane, ubeteketiswa kuthiwa ngu "Death Row Romeo".
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Uvume eyokumisa ukuthengwa kwendiza kaZumaComment on this story
OBENGUNGQONGQOSHE wezokuVikela oseshintshelwe esikhundleni sokuphatha izindaba zabasebenzi bakahulumeni nokuphatha uNksz Lindiwe Sisulu uthi nguye oweluleke ukuthi kumiswe ukuthengwa kwebhanoyi eliwubukhazikhazi likaMengameli Jacob Zuma.
Lokhu kushiwo yihhovisi likaNgqongqoshe esitatimendeni esikhishwe izolo. Isitatimende sithe nguye uNgqongqoshe othe uNobhala wezokuVikela uSam Makhudu Gulube akabuyekeze lokhu kuthengwa kwebhanoyi.
USisulu uthe ekuqaleni babevumelene ngokuthi ukuthengwa kwebhanoyi kulungile kodwa babengafuni ukuthi lokho bakubeke phezu kwamahlombe kaNgqongqoshe omusha.
Uthe bebesifuna ukuba babheke izinselelo zalokhu, bazicubungule bese ethola isixazululo esiyiso ngaphandle kokucindezeleka. AboMnyango wezokuThutha abafunanga ukuphawula ngokuthi ukuthengwa kwebhanoyi kumisiwe yini noma kuyaqhubeka.
Ngesonto eledlule kwabikwa ukuthi uGulube uhambele eMelika lapho eyoqedela khona isivumelwano sokuthengwa kwaleli bhanoyi.
Kuthiwa libiza u-150 wamaDola aseMelika. Le mali ingu-R1.26 billion ngokwemali yakuleli.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
U-Aziz udluliselwe eFrance
2012-10-15 07:28
Nouakchott - Umholi waseMauritania uyiswe phesheya kwezilwandle, eFrance, ukuze ayothola usizo lwezempilo kulandela ukudutshulwa ngamasosha esehlakalweni ekuthiwa kube yiphutha kuso.
Lesi sigameko senzeke ntambama ngoMgqibelo, nalapho uMengameli Mohamed Ould
Abdel Aziz enxuse abantu baseMauritania ukuba behlise amaphaphu, emyalezweni awuthumele esesibhedlela.
Yize iMauritania izinzile kwezombusazwe kusukela u-Abdel Aziz athatha isikhundla ngo-2008, konke kusasezandleni zamaphekulazikhuni e-al-Qaeda nokuthiwa yiwo abusa iSahara Desert.
“Ngifuna ukuqinisekisa wonke umuntu ukuthi ngisesimweni esihle ngemuva kokudutshulwa," kusho u-Abdel Aziz.
- Landela
IzindabaNews24 kuTwitter
- Reuters


text:
Kuboshwe owesilisa ngelokuthumba
2012-07-11 07:27
Cape Town - Kuboshwe owesilisa ongowokudabuka eNigeria ngezinsolo zokuthumba intombazane, 16, eBellville, kusho uMkhandlu waseKapa.
Okhulumela umkhandlu uRichard Bosman uthe lo wesilisa uboshwe ngoMsombuluko emuva kokuthi belunywe indlebe ngokuthi uyathinteka ekuthunjweni kwale ntombazane yaseDurbanville.
Le ngane ihlengwe ngenyanga eyedlule eParksig Villas, eBellville, nalapho ayephoqwa khona ukuba adle izidakamizwa aphinde adayise ngomzimba.
Umsolwa, 39, uzovela eNkantolo yeMantshi yaseBellville ngoLwesithathu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Johannnesburg - Isangoma sesilisa siboshiwe ngamaphoyisa mayelana nezinsolo ezithi sadlwengula indoda ebesihlala nayo endlini nomunye futhi wesilisa, kusho amaphoyisa aseGoli ngoLwesine.
Okhulumela amaphoyisa uWarrant Officer Xoli Mbele uthe isangoma lesi, 35, besihlala emkhukhwini namanye amadoda amabili, uthi ngoLwesithathu ebusuku, isangoma sakhokhobela lo mlisa mumbe oneminyaka engu-24 ubudala, samdlwengula ngesikhathi elele.
"Wamkhumula izingubo, wambamba ngenkani wamdlwengula, akucaci kahle ukuthi wayekuphi lona wesithathu ngesikhathi kwenzeka isehlakalo."
"Lona wakwazi ukweqa abaleke ngemuva kokudlwengulwa, wabe esebiza maphoyisa," kusho uMbele.
Umsolwa uzovela ngaphambi KweNkantolo yeMantshi eGoli maduzane.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Ibuyela e-E Cape imindeni yabaseMarikana
2013-02-28 14:02
Johannesburg - Imindeni yabavukuzi basemayini iLonmin, abadutshulwa babulawa bebhikishela ukwenyuselwa amaholo, bazobuyela emakhaya e-Eastern Cape, kusho iKhomishana kaFarlam.
USihlalo wekhomishana uJaji Ian Farlam, uthi imindeni kumele iyobhekana nezinto ezithize eziqhubeka emakhaya.
Kuzokuba khona izinsuku abazobuya ngazo bezolalela ukuqhubeka kwekhomishana ezama ukuthola lokho okwenzeka ngesikhathi kuqhubeka isiteleka esaphetha ngokuthi kushone abantu abangu-44.
"Kubalulekile ukuthi imindeni ibe nesiqinisekiso sokuthi udaba lokubulawa kwezihlobo zayo, lusingathwa ngendlela efanelekile nenesizotha. Ngiyafisa bathole ukududuzeka ngokwazi ukuthi senza konke okusemandleni ukuqinisekisa ukuthi sithola iqiniso linjengoba linjalo," kusho uFarlam.
UFarlam ufisele imindeni uhambo oluhle uma isiphindela emakhaya e-Eastern Cape.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Ayashabalala amathemba ngeSyria
2012-10-29 07:19
Amman - Amabhanoyi aseSyria aqhubekile nokuhlasela emoyeni eSunni Muslim, eDamascus nasezweni lonkana, njengoba uMengameli Bashar al-Assad ebukeka engagobi phondo, nokubeka ngokusobala ukuthi isivumelwano se-UN sokuthelelana amanzi siyize leze.
AbeLocal Co-ordination Committees Activists bathe lokhu kuhlasela kubulale abantu abangu-14, okubalwa abesifazane nezingane, edolobheni iBara.
“Okwamanje isivumelwano sokubeka phansi izikhali sisamisiwe. IDamascus ihlaselwa kanzima kanti sekuboshwe amakhulu abantu," kusho umakadebona weqembu eliphikisayo uFawaz Tello.
- Landela
IzindabaNews24 kuTwitter


text:
Ningasehlisi isithunzi se-ANC - Modise
2012-12-20 08:53
Johannesburg - UNdunankulu waseNorth West uThandi Modise nokhale ngaphansi kwesokuba yiSekela likaNobhala Jikelele we-ANC okhethweni obeluseMangaung, ucele amalungu eqembu ukuthi avikele isithunzi se-ANC ngaso sonke isikhathi, kubika iBeeld ngoLwesine.
UModise uphawule kanje eNaval Hill Lodge eBloemfontein ngesikhathi ekhuluma nabalandeli beSekela likaMengameli uKgalema Motlanthe abangu-1 000 abebengenelisekile.
UMotlanthe uqunjwe phansi nguMengameli Jacob Zuma kwesobumengameli.
Uthe yize kumele buhlonishwe ubuholi obusha, kodwa abantu akumele balandele noma kungasafanele babe ngovumazonke.
"Kumele siqikelele ekutheni isithunzi se-ANC asilimali," kusho uModise.
"Ngeke ukwazi ukuzibiza ngomholi uma usahluleka ukusiza abantu abantulayo ngemali yoMbuso," evala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Bazothola imizi yomxhaso abaseMsingaComment on this story
CELANI SIKHAKHANE
ABANIKAZI bezindlu zikanokusho ezicekelwe phansi yizikhukhula ebaThenjini, eMsinga, ngeke baluthole usizo lokulungisa imizi yabo ngenxa yokuthi uhulumeni akanalo uhlelo lokunxephezela imizi ebizayo.
Uhulumeni uhlele ukuthi ahlinzeke laba bantu ngezindawo zokucupha isikhashana baphinde banikezwe nomhlaba abazokwakha kuwo uma sebesesimeni esibavumelayo kwezomnotho.
Okhulumela uMnyango wezokuBusa nokuBambisana KwaZulu-Natal uMnuz Lennox Mabaso, uthe lolu daba lwakhulunywa nangonyaka odlule ekutheni basuswe kuleya ndawo abakuyo ephezu komfula iSibumba.
“Ngakho okuzokwenzeka ngoba ikhona indawo iNkosi eyanikezela ngayo, sizohlinzeka ngezindlu zomxhaso kubo bonke abakhahlamezekile okuyinto esizoyenza ngokungabheki ukuthi umndeni othile ubunohlobo olungakanani lwendlu. Njengoba laba bantu iningi labo linezindlu ezinkulu ngeke uhulumeni abakhele lezo zindlu kodwa uzobanikeza ezomxhaso okuyizo okuhlinzekwa zona abantu abampofu. Lokhu sizokwenza ngaphansi kwemibandela uma umuntu ehlinzekwa ngomxhaso okuyoba ukubheka ukuthi ngabe umholo wakhe wenyanga uyavuma yini ukuthi ahlomule ngendlu yomxhaso. Uma kungenjalo ikakhulukazi njengothisha abanemiholo engabavumeli ukuthola umxhaso bayohlala kulezi zindlwana zesikhashana esibahlinzeke ngazo baze bakwazi ukuba namandla okuthi bazakhele,” kusho uMabaso.
Uthe ngokomthetho uhulumeni akakwazi ukuthi uvusele umuntu indlu yezigidi esuke icekelwe phansi ngoba alukho uhlelo olunjalo, yingakho umuntu noma ngabe ubenendlu enamagumbi ayishumi kodwa uma esexhaswa unikezwa indlu yomxhaso.
Uthe kubantu baseMsinga bangakugqugquzela ukuthi bahlale kulezi zindlu zesikhashana ababaqubise kuzo ezifakwe ngoLwesithathu kanti bazohlala kuzo kuze kube bathola amandla okuzakhela.
Ukugcizelele ukuthi uma kukhona abasesimeni esibavumelayo ukuthola izindlu zomxhaso bayonikezwa.
Uthe abasebenzi bakahulumeni njengothisha banemihlomulo ebagunyaza ukuzithengela izindlu ngakho abanalo igunya lokuthola izindlu zomxhaso.
Iningi lemizi yaseMsinga ecekeleke phansi isezingeni likanokusho futhi inamagumbi angaphezulu kwayisithupha kanti eminye yayo ngeyothisha.
UMabaso uthe uma umuntu enendlu enkulu noma ngabe usemakhaya kumele ayifake kumshwalense ukuze avikeleke uma icekelwa phansi ngoba uhulumeni akasoze ayivuse.
Wenze nesibonelo ngabanikazi bezindlu ezigudle ulwandle eThekwini nasePort Shepstone abadilikelwa imizi yezigidi kuhlasele amagagasi kodwa abayikhokhanga ngenxa yokuthi uhulumeni akakwenzi lokho.
Umphakathi waseMsinga ngesikhathi ukhuluma ne-Solezwe ukugcizelele ukuthi nakuba uthanda ukusuka kule ndawo kodwa ubhekene nenkinga yokuthi awukaze uyalelwe ukuthi uzoyiswa kuphi futhi uzoxhaseka kanjani.
Kulezi zikhukhula kumuke abantu abayisithupha okunguMnuz Nehemiah Mhlongo nabangani bakhe ababili abasindile, namalungu omndeni wakwaDlamini amathathu kodwa okusatholakale elilodwa.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kuthunjwe abokufika eNigeria
2012-11-28 10:02
Lagos - Oshayasibhamu sebethumbe abantu ababili abadabula eLebanon, abasebenza enkontilekeni esifundeni esicebe ngowoyela iNiger Delta, eNigeria, kusho amaphoyisa.
Laba bathathwe bela besebenzela khona ngoMsombuluko," kusho isikhulu samaphoyisa uCharles Muka, etshela abezindaba ze-AFP.
"Bobabili abathunjiwe bebakha ibhuloho, emsebenzini ohlelwe ngabenkampani iSetraco Nigeria Limited," kusho uMuka, obuye wachaza nokuthi kunophenyo oluqhubekayo.
Kuthiwa laba bathathwe ngoshayasibhamu ebebehamba ngesikebhe.
Izehlakalo zokuthunjwa kwabantu bese kufuneka imali kuze bezodedelwa bezindlange kakhulu eNiger Delta ngaphambi kuka-2009, imvamisa izisulu bezidedelwa ziphila ngemuva kokukhokhwa kwemali.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- AFP


text:
Intsha yeDA ifuna kubhekwe amaholo abe-NYDA
2012-03-14 16:38
Cape Town - Uphiko lwentsha eqenjini iDA, selucele ungqongqoshe kuhulumeni uCollins Chabane ukuth angenelele odabeni lokusingathwa kwezimali zeNational Youth Development Agency.
Lokhu kuza emuva kokuvela kokuthi i-NYDA ngonyaka ka-2015 izosebenzisa yonke imai yayo ukuholela abasebenzi.
Umbiko ohanjiswe kuChabane uthi i-NYDA, ngoyaka ka-2011/12 inabasebenzi abangu-453.
Isiyonke imali yabasebenzi ibalelwa ku-R174 501 596, engu-42% kuphela wesabelo se-NYDA.
Umholi wophiko uMakashule Gana uthi uma lokhu kusho kweNYDA kuphasa kungafaniswa nokuthi inhlangano iqashe abasebenzi abangu-500, umuntu emunye aholelwe u-R29 000 ngenyanga.
Ziningi izinhlangano ezikhombise ukungenami ngeNYDA ngaphambilini.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News 24


text:
Kuboshwe obanjwe namalayisensi omkokotelo
2012-12-24 08:30
Johannesburg - Owesilisa oboshwe eBraamfontein ngemuva kokutholakala nomazisi kanye namalayisensi okushayela angumgunyathi uya enkantolo, kusho amaphoyisa kaMasipala waseGoli.
UChief Superintendent Wayne Minnar uthe le ndoda, 29, nengumnikazi wesikole esifundisa ukushayela, utholakale namalayisensi amathathu anezinombolo zomazisi abahlukene.
“Uphinde watholakala nenqwaba yezithombe zomazisi kanjalo nomasizi babantu abahlukene.
“Kusolakala ukuthi uyazenzela la malayisensi bese eyawadayisa."
Kulindeleke ukuba avele eNkantolo yeMantshi yaseGoli ngoMsombuluko.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Uthi uboshelwe amanqina enyathi ummeli
2013-02-06 14:03
Durban - Owesifazane waseThekwini othi wanukubezwa waphinde wadlwengulwa ngummeli ohlonishwayo uMike Govindsamy, usamile kulokhu akushoyo, kubika iThe Mercury.
Lona wesimame ubhekene notalatiya lokuzama ukuqophisana noGovindsamy othi uboshelwe amanqina enyathi.
UGovindasamy uthi ummangali unokuphazamiseka okukhona ekhanda, uthi phambilini wavula icala lokugqekeza kwabuye kwashintshwa wathweswa yena icala lokuqamba amanga.
Lolu qweqwe lommeli liliphikile icala ngesikhathi luvele ngaphambi kukaJaji uFikile Mokgohloa, eNkantolo eNkulu eThekwini.
Icala lithi washaya lona wesifazane ngo-2007, ngesikhathi esaneminyaka engu-17 ubudala, kwathi ngonyaka ka-2010, wamdlwengula eseneminyaka engu-19 ubudala.
Ummangali uthi zombili izehlaklao zenzeka egumbini likaGovindasamy lokulala, emzini wakhe ose-Effingham Heights.
Uthi ngesikhathi kwenzeka isehlakalo sokuqala, wabe elele phakathi kukammangalelwa nonkosikazi wakhe kwathi kwesesibili senzeka elele phansi egumbini labo.
UGovindasamy uvumile ukuthi ummangali walala naye nonkosikazi wakhe embedeni, ethi wazicelela ukulala nabo ephikilela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kuboshwe 7 ngelokudlwengula nokuphanga
2013-02-12 08:03
Makwassie - Alale ebaliwe amadoda ayisikhombisa ngokugebenga izithandani ase edlwengula owesifazane eMakwassie, ngaseWolmaransstad, kusho amaphoyisa aseNorth West.
Iqulu lamadoda ayisikhombisa, ebelihlome ngemimese, libhudubeze owesifazane nesoka lakhe ngesikhathi bephuma endaweni yokucima ukoma ngoMgqibelo ekuseni, kusho uCaptain Amanda Funani.
La madoda, aphakathi kweminyaka engu-18 no-21 ubudala, abe esebaphuca amaselula.
“Kusolakala ukuthi babe sebehamba nowesifazane bayomdlwengula," kusho uFunani.
Amaphoyisa abe esebopha la basolwa, kanti bazovela eNkantolo yeMantshi yaseMakwassie ngoLwesibili.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ayibonwa eyeVodacom nonyakaComment on this story
LUNGILE MAJOKA
IMENENJA yeKaizer Chiefs uBobby Motaung ayikhathazekile ngokuhoxiswa kweVodacom Challenge yalo nyaka njengoba sekuvelile ukuthi ngeke ube khona lo mqhudelwano odlalwa yizinkunzi zaseSoweto namaqembu asuke emenyiwe angaphandle kwelakuleli.
Yize abakwaSAIL okuyinkampani ephethe umqhudelwano bethe akukho abazokutshela abezindaba ngalo mqhudelwano kodwa amaqembu akuleli athintekayo izolo akuvumile ukuthi asetsheliwe ukuthi ngeke ube khona.
Kuzoba ngokokuqala eminyakeni engu-13 ingabi khona iVodacom Challenge. Lo mqhudelwano unikeza iChiefs nezimbangi zayo i-Orlando Pirates ithuba lokuvivinya abadlali ngaphambi kokuqala kwesizini entsha. Abalandeli bala maqembu bebehlezi bewulangazelele lo mqhudelwano ukubona ukuthi amaqembu abo athenge kanjani.
“Engikwaziyo wukuthi iVodacom Challenge ngeke idlale kulo nyaka. Anginayo imininingwane, iSAIL iyona ezokhipha isitatimende esinemininingwane ngezizathu zokuhoxiswa komqhudelwano,” kusho uMotaung.
Ebuzwa ukuthi ngabe lezi zindaba ngeke yini zidunge izinhlelo zomqeqeshi uStuart Baxter zokulungiselela isizini entsha uthe: “Thina njengabantu abathintekayo siyaziqonda izizathu zokungabi khona komqhudelwano. Ngeke siphazamiseke ngoba sinazo ezinye izinhlelo.”
Okhulumela iPirates, uMickey Modisane, naye ukuqinisekisile ukuthi abalandeli bazoyizwa ngendaba iVodacom Challenge kulo nyaka.
“Akukho esisakutholile okubhalwe phansi okubeka izizathu ngokuhoxa kwayo kodwa sesazisiwe ukuthi ayikho. ISAIL iyona engabeka izizathu ezinqala ngokuhoxiswa kwayo,” usho kanje.
Uthe lo mqhudelwano ubuyingxenye enkulu yamalungiselelo amaqembu ukuzihlola ngaphambi kwesizini entsha.
Uthe: “Ayikho into esingayenza, kufanele silandele imigomo kodwa abalandeli bethu abangakhathezeki ngoba bazokwazi ukubona izihlabani zabo kuCarling Black Label Cup (ngoJulayi 28) futhi kukhona eminye imidlalo esizama ukuyihlanganisa.”
Izolo umqondisi wakwaSAIL, uJabu Mathibela, ubesamile ekutheni akukho abazokusho, bazokhipha isitatimende uma sebekulungele ukwenza njalo.
Yize uMathibela engafuni ukukhuluma kodwa iphephandaba elinguzakwabo kwaleli, iThe Mercury, ngesonto eledlule libike ukuthi iTheku lihoxile ukusingatha lo mqhudelwano obuzolidla u-R3.5 million.
Isizathu esivelile wukuthi iNewcastle United edlala ku-English Premiership neTP Mazembe yaseDR Congo abasayinanga izivumelwano ngesikhathi.
AbakwaVodacom nabo bakhomba iSAIL ukuthi iyona ezocacisa konke.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Basahlukunyezwa eZimbabwe - Umbiko
2012-11-26 16:43
Johannesburg - Umbiko wakamuva uthi uhulumeni waseZimbabwe uphambanisa umthetho kunjalo uhlukumeza abahlali, ekuthiwa bahlala betalajwa ngamaphoyisa.
Inhlangano i-Observatory for the Protection of Human Rights Defenders, eyingxenye yenhlangano yamalungelo yaseFrance, yiyo ekhiphe lo mbiko ngoMsombuluko.
Umbiko uchaza ngezahlakalo eziningi zokuhlukunyezwa kwamalungelo abantu, kuthiwa kunomunye wesifazane owathathwa esekhaya kwakhe, wayoshaywa kanzima ngamaphoyisa.
Umbiko uveza nangokuboshwa kothize oyisishoshovu samalungelo, lona kuthiwa waboshwa amasonto, amaphoyisa embuza ngomsebenzi wakhe, ethi imoto yakhe itholakale maduzane nesehlakalo la kwabulawelwa khona othize.
Umbiko udedelwa nje kulindeleke ukuthi uhulumeni kaMengameli uRobert Mugabe ushicilele kabusha uMthethosisekelo, bese kuyiwa okhethweni ngonyaka ozayo.
Iqembu elibusayo iZanu-PF lihlela ukuqeda uhulumeni wokubambisana ngemuva kokhetho.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
I-AfriForum ihlabe umdwebo ngoZapiro
2012-07-10 07:38
Johannesburg - Umdwebo kaZapiro wokugcina "utshengisa ukwedelela okunenhlamba" ngoMengameli Jacob Zuma, kusho inhlangano yamalungelo abantu i-AfriForum.
Lo mdwebo "awusizi ngalutho futhi uchapha uZuma ngenhlamba nje kuphela," kusho okhulumela i-AfriForum u-Ernst Roets esitatimendeni.
Umdwebo kaJonathan Shapiro uveza isitho sangasese somuntu wesilisa esimile sinemilenze neshawa ekhanda sime sibheke esibukweni.
Lo mdwebo washicilelwa kuMail & Guardian ngoLwesihlanu.
URoets uthe umdwebo lo awusizi ngalutho ekuxazululeni izinkinga leli elibhekene nazo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kugwazwe kwabulawa umfundi eKZN
2012-08-06 08:33
Gabisile Ngcobo, The Witness
Ubaba womfundi ka-grade 12, uMpendulo Mzulwini, 19, waseGagasini High School eMlazi, uthe usanemibuzo engaphenduliwe ngokushona kwengane yakhe isesikoleni.
UMpendulo ugwazwe ngoLwesihlanu ngumfana ongafundi kulesi sikole.
Ube eseshonela esibhedlela ngoMgqibelo, kuthiwa umufi ubegetshengwa imali yakhe.
“Uma uyisa ingane yakho esikoleni, awuzilindeli izindaba ezinjengalezi," kusho ubaba wakhe uGcina Mzulwini.
Uthe unkosikazi wakhe usakhungathekile njengoba elashelwa ukwethuka.
Uthe uMnyango wezeMfundo awukamnikezi incazelo egcwele ngokuthi umbulali wangena kanjani emagcekeni esikole.
UNgqongqoshe woMnyango uSenzo Mchunu, ubize lesi sigameko "njengobudlwembe" wathi babuhlungu kakhulu ngokushona kukaMpendulo.
- Landela
IzindabaNews24 kuTwitter
- The Witness


text:
Balwela ukwanelisa abathengiComment on this story
ABADAYISI bezimoto esidlangalaleni ka Burchmores bathi basaqhubeka nokwakha igama labo ekudayiseni izimoto nakuba sebaziwa.
Le nkampani yaqala ukudayisa izimoto ngalolu hlobo kusukela ngo 1911, kanti namanje kuseyiyo inkampani enkulu edayisa izimoto ezingamasekeni esidlangalaleni.
IBurchmores okuyinkampani engaphansi kwe-McCarthy, okungesinye sezigaba ze-Bidvest isidayise izimoto ezingaphezu kuka 800 000, kanti isaqhubeka nokudlondlobala.
Isikhulu sale nkampani uDarryl Jacobson uthi nakuba ukudayisa izimoto esidlangalaleni kuseyikho okuhamba phambili, kodwa indlela abaqhuba ngayo ibhizinisi isishintshile. “Ngesikhathi inkampani iqala yayigxile kakhulu ekudayiseni izimoto, kungekho okunye ekwenzayo. Yingakho nje yayibizwa ngokuthi iBurchmore’s Car Auctions. Ngokuhamba kwesikhathi sibonile ukuthi amakhasimende ethu afuna okungaphezulu, abanye babefuna ukuthenga ngqo izimoto esidlangalaleni, abanye befuna ukushintsha izimoto zabo bathenge ezinye, kanti abanye babefuna ukuthola imishwalensi, usizo lwezimali nama-warrant,” kuchaza uJacobson.
Uthi kungalesi sikhathi lapho bashintsha khona igama lenkampani yabe isibizwa ngokuthi yi-Burchmore’s Wholesale to the Public okuyigama elashintshwa eminyakeni emihlanu edlule.
UJacobson uthi leli bhizinisi lakhelwe phezu kwezinto ezimbili okuwukwenza impilo yabantu ibe lula nokubhekelela isimo semali sezinto abazidayisayo.
Ngokusho kwakhe ukubekwa kwentengo yezimoto kwa-Burchmores akunayo imigomo ngoba uthi intengo kuseyinto enkulu kubathengi.
Uthi izimoto zabo ziba nentengo esuke imoto idayiswa ngayo kanti nentengo yabo isuke ihamba kanjalo ukuze abathengi babone ukuthi abathengi ingulube isesakeni.
Abantu abathenga izimoto kwa- Burchmores bazibeka ethubeni lokuthi bakwazi ukufaka izicelo zokutsheleka izimali ngaphakathi, ukucaciseleka ngama-warranty nokunye okungenza impilo yabo ibe lula.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
IZimbabwe izodinga usizo lokudla
2012-07-27 14:07
Harare - Abantu ababalelwa ku-1.6 million ebantwini abahlawumbiselwa ku-12 million eZimbabwe bazodinga ukudla uma sekuhlasele isomiso ngenxa yesivuno esingabanga sihle, kusho i-UN World Food Programme ngoLwesihlanu.
Isibalo sesiphezulu ngo-60% manje kunalabo ababedinga ukudla ngesikhathi esifanayo ngonyaka odlule, neningi labo lihlala ezindaweni ezisemaphandleni.
"I-United Nations World Food Programme nesisebenzisana nabo sebemi ngomumo ukwelekelela lapho bengakwazi khona," kusho uMqondisi we-WFP uFelix Bamezon.
"Abasebenzi bethu sebeqalile ukubika ukuthi kukhona ukuntuleka kokudla ezindaweni ezisemakhaya, njengoba eminye imindeni isidayisa imfuyo yayo ukuze iphile."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP